sagorsarker/bangla-wikipedia huggingface dataset:
গণপ্রজাতন্ত্রী দোনেৎস্ক

গণপ্রজাতন্ত্রী দোনেৎস্ক হল পূর্ব ইউক্রেনীয় ওব্লাস্ত দোনেৎস্কের একটি স্ব-ঘোষিত আধা-রাষ্ট্র। এটিকে শুধুমাত্র আংশিকভাবে স্বীকৃত দক্ষিণ ওশেতিয়া ও প্রতিবেশী লুহানস্ক পিপল'স রিপাবলিক (এলপিআর) স্বীকৃতি প্রদান করেছে। দোনেৎস্ক রাজধানী শহর ও ডিপিআর-এর বৃহত্তম শহর। দিনিস পুশিলিন ২০১৮ সাল থেকে ডিপিআর রাষ্ট্রের প্রধান হিসেবে দায়িত্ব পালন করেছেন।
২০১৪ সালে ইউক্রেনীয় বিপ্লবের পর লুহানস্ক পিপল'স রিপাবলিক ও ক্রিমিয়া প্রজাতন্ত্রের পাশাপাশি ডিপিআর ২০১৪ সালে ইউক্রেন থেকে তার স্বাধীনতা ঘোষণা করে। ইউক্রেন ও ডিপিআর ও এলপিআর-এর মধ্যে একটি চলমান সশস্ত্র সংঘাত তাদের স্বাধীনতা ঘোষণার পর শুরু হয়। এলপিআর ও ডিপিআর রাশিয়া থেকে সহায়তা পেয়েছে। ন্যাটো ও ইউক্রেনের মতে, রাশিয়া ডিপিআর বিদ্রোহীদের সামরিক সহায়তাও দিয়েছিল, তবে দাবিটি রাশিয়া অস্বীকার করেছিল। ইউক্রেন ডিপিআর ও এলপিআর উভয়কেই সন্ত্রাসী সংগঠন হিসেবে বিবেচনা করে, যদিও এই উপাধিটি আন্তর্জাতিক সংস্থা বা সরকার (ইইউ, মার্কিন যুক্তরাষ্ট্র ও রাশিয়া সহ) দ্বারা সমর্থিত নয়।
২০১৫ সালের ফেব্রুয়ারি মাসে স্বাক্ষরিত মিন্‌স্ক চুক্তির (ডিপিআর, এলপিআর, রাশিয়া, ওএসসিই এবং ইউক্রেন দ্বারা স্বাক্ষরিত) লক্ষ্য সংঘাত বন্ধ করা ও উক্ত এলাকার জন্য আরও স্বায়ত্তশাসনের বিনিময়ে বিদ্রোহী-নিয়ন্ত্রিত অঞ্চলটিকে ইউক্রেনে পুনঃসংহত করা ছিল, কিন্তু চুক্তি পুরোপুরি বাস্তবায়িত হয়নি।
২০১৭ সালের ফেব্রুয়ারি মাস থেকে রাশিয়া ডিপিআর দ্বারা জারি করা পরিচয় নথি, ডিপ্লোমা, জন্ম-মৃত্যু ও বিবাহ-শংসাপত্র এবং গাড়ির নিবন্ধন প্লেটগুলিকে স্বীকৃতি দিয়েছে এবং ঘোষণা করেছে যে মিন্‌স্ক চুক্তির উপর ভিত্তি বিচ্ছিন্নতাবাদী-নিয়ন্ত্রিত অঞ্চলে "পরিস্থিতির রাজনৈতিক নিষ্পত্তি" না হওয়া পর্যন্ত এটি তারা চালিয়ে যাবে। ন্যাটো, ইউক্রেনীয় ও পশ্চিমা সামরিক বিশেষজ্ঞরা দাবি করেছেন, যে নিয়মিত রাশিয়ান ইউনিটসমূহ ডিপিআর ও এলপিআর'কে সহায়তা করছে, যা আধুনিক রাশিয়ান ট্যাঙ্ক ও আর্টিলারি পরিচালনা করে। রাশিয়া উক্ত দাবি অস্বীকার করে, তবে বলেছে যে রাশিয়ান স্বেচ্ছাসেবকরা ডিপিআর ও এলপিআর'কে সাহায্য করছে।
ইউক্রেন রাশিয়ার সামরিক হস্তক্ষেপের ফলে দোনেৎস্ক পিপল'স রিপাবলিককে – লুহানস্ক পিপল'স রিপাবলিক, ক্রিমিয়ার স্বায়ত্তশাসিত প্রজাতন্ত্র ও সেভাস্তোপোলের পাশাপাশি – ইউক্রেনের চারটি অস্থায়ীভাবে দখলকৃত অঞ্চলের একটি হিসাবে বিবেচনা করে।
ডিপিআর ও ইউক্রেনীয় সরকার অনুমান করে, যে প্রায় ২ মিলিয়ন মানুষ – দোনেৎস্ক ওব্লাস্তের মোট জনসংখ্যার অর্ধেকেরও বেশি – ডিপিআর-অধিষ্ঠিত অঞ্চলে বাস করে। যদিও বিদ্রোহীরা দোনেৎস্ক ওব্লাস্তের বেশিরভাগ এলাকা শাসন করে না, শুধুমাত্র ৭,৮৫৩ বর্গ কিমি এলাকা নিয়ন্ত্রণ করে, তারা দোনেৎস্ক (রাজধানী) ও হরলিভকার মতো বড় শহরগুলি দখল করেছে।
রাশিয়ার প্রেসিডেন্ট ভ্লাদিমির পুতিন ২০২২ সালের ২১ ফেব্রুয়ারি দোনেৎস্ককে স্বীকৃতি প্রদান করেন।
গণপ্রজাতন্ত্রী লুহানস্ক

গণপ্রজাতন্ত্রী লুহানস্ক, বিকল্পভাবে গণপ্রজাতন্ত্রী লুগানস্ক, সংক্ষেপে এলপিআর বা এলএনআর, একটি স্থলবেষ্টিত আধা-রাষ্ট্র। এটি দোনবাস অঞ্চলের লুহানস্ক ওব্লাস্তে অবস্থিত, যা আন্তর্জাতিকভাবে ইউক্রেনের একটি অংশ হিসাবে স্বীকৃত। ইউক্রেনের সরকার দাবি করে যে লুহানস্ক পিপল'স রিপাবলিক একটি সন্ত্রাসী সংগঠন এবং এটি ইউক্রেনের বিরুদ্ধে যুদ্ধ পরিচালনা করছে। লুহানস্ক হল গণপ্রজাতন্ত্রী লুহানস্কের বৃহত্তম শহর এবং এটির গণপ্রজাতন্ত্রী লুহানস্কের রাজধানী হিসাবে কাজ করে। প্রজাতন্ত্রের জনসংখ্যা প্রায় ১.৫ মিলিয়ন। প্রজাতন্ত্রটির সংবিধানে এলপিআরকে একটি গণতান্ত্রিক সাংবিধানিক রাষ্ট্র হিসাবে ঘোষণা করা হয়েছে। বর্তমান রাষ্ট্রপ্রধান হলেন লিওনিদ পাসিচনিক।
২০১৪ সালে ইউক্রেনীয় বিপ্লবের পর দোনেৎস্ক পিপল'স রিপাবলিক ও ক্রিমিয়া প্রজাতন্ত্রের পাশাপাশি এলপিআর ২০১৪ সালে ইউক্রেন থেকে তার স্বাধীনতা ঘোষণা করে। ইউক্রেন ও এলপিআর-এর মধ্যে একটি চলমান সশস্ত্র সংঘাত স্বাধীনতা ঘোষণার পর শুরু হয়। এলপিআর ও ডিপিআর রাশিয়া থেকে সহায়তা পেয়েছে। ন্যাটো ও ইউক্রেনের মতে, রাশিয়া ডিপিআর বিদ্রোহীদের সামরিক সহায়তাও দিয়েছিল, তবে দাবিটি রাশিয়া অস্বীকার করেছিল।
ইউক্রেনের আইন এলপিআর-এর এলাকাকে "অস্থায়ীভাবে দখলকৃত অঞ্চল" হিসেবে বর্ণনা করে এবং এলপিআর সরকারকে রাশিয়ান ফেডারেশনের দখলদার প্রশাসন হিসেবে বর্ণনা করা হয়েছে। ওএসসিই, ইউক্রেন ও রাশিয়ার প্রতিনিধিদের দ্বারা স্বাক্ষরিত ২০১৪ সালের সেপ্টেম্বর মাসের মিন্‌স্ক চুক্তি—এবং এলএনআর ও ডিএনআর-এর প্রধানদের দ্বারা তাদের জন্য কোনো মর্যাদা স্বীকার না করেই— এর উদ্দেশ্য ছিল সংঘাত বন্ধ করা এবং এলাকার জন্য আরও স্বায়ত্তশাসনের বিনিময়ে বিদ্রোহী-নিয়ন্ত্রিত অঞ্চলটিকে ইউক্রেনে পুনঃসংহত করার উদ্দেশ্যে করা হয়েছিল, কিন্তু চুক্তিটি কখনই পুরোপুরি বাস্তবায়িত হয়নি।
এলপিআর রাশিয়া সহ জাতিসংঘের যেকোন সদস্য রাষ্ট্র দ্বারা স্বীকৃত নয় – যদিও রাশিয়া এলপিআর সরকার কর্তৃক জারি করা নথিগুলিকে স্বীকৃতি দেয়, যেমন পরিচয় নথি, ডিপ্লোমা, জন্ম ও বিবাহের শংসাপত্র এবং গাড়ির রেজিস্ট্রেশন প্লেট। রাশিয়ার প্রেসিডেন্ট ভ্লাদিমির পুতিন ২০২২ সালের ২১ ফেব্রুয়ারি লুহানস্ককে স্বীকৃতি প্রদান করেন। তাছাড়াও উত্তর কোরিয়া একে স্বাধীন রাষ্ট্রের স্বীকৃতি দেয়।
গণপ্রজাতন্ত্রী লুহানস্ক ও দোনেৎস্ক দোনবাসের ঐতিহাসিক অঞ্চলে অবস্থিত, যেটি ১৯২২ সালে ইউক্রেনে যুক্ত হয়েছিল। জনসংখ্যার অধিকাংশই তাদের প্রথম ভাষা হিসাবে রুশ ভাষায় কথা বলে। ইউক্রেনের স্বাধীনতার ঘোষণার পর থেকে ইউক্রেনের রুশ সংস্কৃতির বৈধতা নিয়ে প্রশ্ন তোলার জন্য বিভিন্ন ইউক্রেনীয় সরকারের প্রচেষ্টা প্রায়শই রাজনৈতিক সংঘর্ষে পরিণত হয়। ইউক্রেনীয় জাতীয় নির্বাচনে, একটি উল্লেখযোগ্যভাবে স্থিতিশীল প্যাটার্ন তৈরি হয়েছিল, যেখানে দোনবাস ও পশ্চিম ইউক্রেনীয় অঞ্চলসমূহ ১৯৯৪ সালে রাষ্ট্রপতি নির্বাচনের পর থেকে বিপরীত প্রার্থীদের পক্ষে ভোট দিয়েছিল। দোনেৎস্কের বাসিন্দা ভিক্টর ইয়ানুকোভিচ ২০১০ সালে ইউক্রেনের রাষ্ট্রপতি হিসাবে নির্বাচিত হয়েছিলেন। ২০১৪-এর ইউক্রেনীয় বিপ্লবে তার উৎখাত পূর্ব ইউক্রেনে বিক্ষোভের দিকে পরিচালিত করে, যা ধীরে ধীরে নবগঠিত ইউক্রেনীয় সরকার ও স্থানীয় সশস্ত্র মিলিশিয়াদের মধ্যে সশস্ত্র সংঘর্ষে পরিণত হয়।
পার্শ্ব খাবার

পার্শ্ব খাবার বা সাইড ডিশ হচ্ছে মূল খাবারের সাথে থাকা একটি সহযোগী খাবার পদ যা বিভিন্ন খাদ্যদ্রব্যে পূর্ণ থাকে। বাংলাদেশি রন্ধনশৈলীতে ভাতের সাথে সাইড ডিশ হিসেবে ভর্তা, চাটনি, ডাল ইত্যাদি পরিবেশন করা হয়। যেখানে সিলেটি রন্ধনশৈলীতে পার্শ্ব খাবার হিসেবে ভাজা মাছ, দুধ, দই ইত্যাদি দিয়ে বিরইন ভাত খাওয়া হয়। 
সাইড ডিশ হিসেবে যেমন সালাদ, আলু এবং রুটি সাধারণত পশ্চিমাদেশের অনেক দেশে মূল খাবারের সাথে পরিবেশন করা হয়। ভাত এবং কুসকুস, ইউরোপ জুড়ে বেশ জনপ্রিয় হয়ে উঠেছে, বিশেষ করে আনুষ্ঠানিক অনুষ্ঠানে (মধ্যপ্রাচ্যের খাবারের সাথে ডিনার পার্টিতে সাধারণত কুসকুস দেখা যায়)।
১৯৯০ এশিয়ান গেমসে ভারত

ভারত ১৯৯০ সালের ২২শে সেপ্টেম্বর থেকে ৭ই অক্টোবর পর্যন্ত চীনের বেজিং-এ অনুষ্ঠিত ১৯৯০ এশিয়ান গেমসে অংশগ্রহণ করেছিল। ভারতের ক্রীড়াবিদরা ১টি সোনাসহ মোট ২৩টি পদক জিতেছিলেন এশিয়ান গেমসের এই সংস্করণে। ভারত পদকতালিকায় চতুর্দশ স্থান অধিকার করেছিল। এই সংস্করণে কাবাডিতে সোনা জিতেছিল ভারত।
১৯৯৪ এশিয়ান গেমসে ভারত

ভারত ১৯৯৪ সালের ২রা অক্টোবর থেকে ১৬ই অক্টোবর পর্যন্ত জাপানেরর হিরোশিমাতে অনুষ্ঠিত ১৯৯৪ এশিয়ান গেমসে অংশগ্রহণ করেছিল। ভারতের ক্রীড়াবিদরা ৪টি সোনাসহ মোট ২২টি পদক জিতেছিলেন এশিয়ান গেমসের এই সংস্করণে। ভারত পদকতালিকায় অষ্টম স্থান অধিকার করেছিল।
২০০২ এশিয়ান গেমসে ভারত

দক্ষিণ কোরিয়ার বুসানে অনুষ্ঠিত ২০০২ এশিয়ান গেমসে ভারত প্রতিদ্বন্দ্বিতা করেছিল। ১০টি স্বর্ণ পদক নিয়ে ভারত সপ্তম স্থান অধিকার করেছিল। 
সুনীতা রানীর স্বর্ণ ও ব্রোঞ্জ পদক, যা তিনি মহিলাদের ১৫০০ মিটার এবং মহিলাদের ৫০০০ মিটার বিভাগে জিতেছিলেন, ডোপিং-য়ের মিথ্যা অভিযোগে তা প্রথমে বাতিল করা হয়। এর ফলে ভারত পদক তালিকায় অষ্টম স্থান অধিকার করে। এর পরে তিনি আপিলের মাধ্যমে অভিযোগ মিথ্যা প্রমাণ করতে সক্ষম হলে, তার দুটি পদক পুনরার্পণ করা হয় তাকে । ফলত ভারত পদক টেবিলের আগের অষ্টম স্থান থেকে সপ্তম স্থানে উঠে আসে।
দীপালি দেশপান্ডে

দীপালি দেশপান্ডে (জন্ম ৩রা আগস্ট ১৯৬৯ মুম্বাইয়ে) একজন প্রাক্তন ভারতীয় ক্রীড়া শুটার। তিনি মালয়েশিয়ার কুয়ালালামপুরে ২০০৪ এশিয়ান শ্যুটিং চ্যাম্পিয়নশিপে রাইফেল শ্যুটিংয়ে রৌপ্য পদক জিতেছিলেন এবং ২০০৪ গ্রীষ্মকালীন অলিম্পিকে ভারতের হয়ে প্রতিদ্বন্দ্বিতা করার জন্য নির্বাচিত হন, রাইফেল থ্রি পজিশনে উনিশতম স্থান অর্জন করেন। দীপালি ২০০২ বুসান এশিয়ান গেমসে মহিলাদের দলগত ১০ মিটার এয়ার রাইফেল বিভাগে ভারতের হয়ে রৌপ্য পদক জয় করেন। দেশপান্ডে তার প্রশিক্ষক লাসজলো জুকসাক এবং সানি থমাসের অধীনে ভারতীয় শ্যুটিং ফেডারেশনের সদস্য হিসাবে তার ক্রীড়াজীবনে কাজ করেছেন।
এথেন্সে ২০০৪ গ্রীষ্মকালীন অলিম্পিকে মহিলাদের ৫০ মিটার রাইফেল ৩ পজিশনে দেশপান্ডে তার স্বদেশী অঞ্জলি ভাগবতের সাথে ভারতীয় স্কোয়াডের জন্য যোগ্যতা অর্জন করেছিলেন, সপ্তম স্থান অর্জনের জন্য এবং অলিম্পিকে নিশ্চিত করার জন্য ন্যূনতম যোগ্যতা স্কোর ৫৭১ অর্জন করে। মালয়েশিয়ার কুয়ালালামপুরে এশিয়ান চ্যাম্পিয়নশিপ থেকে।
নিশান

নিশান হল একটি জনপ্রিয় বাংলা চলচ্চিত্র যা পরিচালনা করেন এস. এস. বালন। এই চলচ্চিত্রটি ১৯৭৮ সালে জেমিনি প্রোডাকশন সার্কিট প্রা. লিমিটেড ব্যানারে মুক্তি পেয়েছিল এবং এই চলচ্চিত্রটি সংগীত পরিচালনা করেছিলেন শ্যামল মিত্র। এই চলচ্চিত্রটির মুখ্য চরিত্রে অভিনয় করেন উত্তম কুমার, আরতি ভট্টাচার্য, নাজির হোসেন, শেখর চট্টোপাধ্যায়।
কিম জিন-গিউ

কিম জিন-গিউ (, ; জন্ম: ২৪ ফেব্রুয়ারি ১৯৯৭) হলেন একজন দক্ষিণ কোরীয় পেশাদার ফুটবল খেলোয়াড়। তিনি বর্তমানে দক্ষিণ কোরিয়ার পেশাদার ফুটবল লিগের শীর্ষ স্তর কে লিগ ১-এর ক্লাব বুসান ইপার্ক এবং দক্ষিণ কোরিয়া অনূর্ধ্ব-২৩ দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় এবং [[ডান পার্শ্বীয় আক্রমণভাগের খেলোয়াড় হিসেবে খেলেন।
২০১৫ সালে, জিন-গিউ [[দক্ষিণ কোরিয়া জাতীয় অনূর্ধ্ব-২০ ফুটবল দল|দক্ষিণ কোরিয়া অনূর্ধ্ব-২০]] দলের হয়ে দক্ষিণ কোরিয়ার বয়সভিত্তিক পর্যায়ে অভিষেক করেছিলেন। দলগতভাবে, জিন-গিউ এপর্যন্ত ১টি শিরোপা জয়লাভ করেছেন, যা তিনি দক্ষিণ কোরিয়ার বয়সভিত্তিক দলের হয়ে জয়লাভ করেছেন।
কিম জিন-গিউ ১৯৯৭ সালের ২৪শে ফেব্রুয়ারি তারিখে [[দক্ষিণ কোরিয়া|দক্ষিণ কোরিয়ার]] [[পোহাং|পোহাংয়ে]] জন্মগ্রহণ করেছেন এবং সেখানেই তার শৈশব অতিবাহিত করেছেন।
জিন-গিউ [[জাপান|জাপানে]] অনুষ্ঠিত [[২০২০ গ্রীষ্মকালীন অলিম্পিক|২০২০ গ্রীষ্মকালীন অলিম্পিকের]] জন্য ২০২১ সালের জুলাই মাসে প্রকাশিত দক্ষিণ কোরিয়া অনূর্ধ্ব-২৩ দলে স্থান পেয়েছেন।
[[বিষয়শ্রেণী:১৯৯৭-এ জন্ম]]
[[বিষয়শ্রেণী:জীবিত ব্যক্তি]]
[[বিষয়শ্রেণী:দক্ষিণ কোরীয় ফুটবলার]]
[[বিষয়শ্রেণী:ফুটবল মধ্যমাঠের খেলোয়াড়]]
[[বিষয়শ্রেণী:কে লিগ ১-এর খেলোয়াড়]]
[[বিষয়শ্রেণী:২০২০ গ্রীষ্মকালীন অলিম্পিকের ফুটবলার]]
[[বিষয়শ্রেণী:দক্ষিণ কোরিয়ার আন্তর্জাতিক ফুটবলার]]
[[বিষয়শ্রেণী:দক্ষিণ কোরিয়ার অলিম্পিক ফুটবলার]]
[[বিষয়শ্রেণী:পুরুষ ফুটবল মধ্যমাঠের খেলোয়াড়]]
কাটা ঘুড়ি ধরা

কাটা ঘুড়ি ধরা হল ঘুড়ির লড়াইয়ে কেটে গিয়ে আকাশে ভাসতে থাকা ঘুড়ি ধরার জন্য ছোটার অভ্যাস। সাধারণত প্রথা হল যে, কাটা ঘুড়ি যে ব্যক্তি ধরবে, সেই ঘুড়ি তারই হবে। তাই ঘুড়িটি যত বড় এবং ব্যয়বহুল দেখতে হয়, তত বেশি মানুষ এটি ধরার জন্য এর পিছনে দৌড়োতে থাকে।
ভারতীয় উপমহাদেশে ঘুড়ির লড়াইটি, সারা বছর এবং ঘুড়ি উড়ানো উৎসবের সময় একটি জনপ্রিয় বিনোদন। এছাড়াও এটি আফগানিস্তান, ইরান, চিলি ও ব্রাজিল এবং সারা বিশ্বের অন্যান্য অনেক জায়গায়ও জনপ্রিয়। বেশিরভাগ ক্ষেত্রে, এই ঘুড়িগুলি ওড়ানোর জন্য যে সূক্ষ্ম সুতো ব্যবহার করা হয় তা গুঁড়ো কাচ দিয়ে লেপা হয় এবং যারা ঘুড়ি ওড়ায় তারা অন্যান্য ঘুড়ির সুতো কাটার চেষ্টা করে।
যখন পরাজিতের ঘুড়ির সুতো কেটে যায়, মাটিতে পড়ে না যাওয়া পর্যন্ত ঘুড়ি বাতাসে ভাসতে থাকে। কাটা ঘুড়ি ধরা হল এই কাটা ঘুড়ির পিছনে দৌড়োনোর অভ্যাস এবং যখন ঘুড়ি নিচে নেমে আসে তখন তাকে ধরার চেষ্টা করা। সাধারণত রেওয়াজ হল কাটা ঘুড়িটি যে ধরে, সেটি তারই হয়ে যায়। শহর ও শহরতলীতে, ঘুড়িটি যত বড় এবং যত ব্যয়বহুল দেখতে হয়, তত বেশি মানুষ সাধারণত এটিকে ধরতে এর পেছনে দৌড়োয়।
সব বয়সের মানুষের দলই একটি ঘুড়ির পিছনে দৌড়োতে পারে এবং এটি ধরার চেষ্টা করতে পারে। তারা খুঁটির সাহায্যে বা গাছের ভাঙা ডাল দিয়ে ঘুড়ির সাথে লেগে থাকা পিছনের আলগা সুতোকে আটকানোর চেষ্টা করে। এই ঘুড়ির পিছনে দৌড়োনো এবং তাকে ধরা প্রায়শই আরও কঠিন হয়ে পড়ে যখন এই ঘুড়িগুলি বাতাসের বেগে অনেকটা দূরে চলে যায় অথবা গাছ, বৈদ্যুতিক খুঁটি বা কোন বাড়ির সীমানার ভেতরে বা বেড়ার ওপর গিয়ে পড়ে অথবা কোন ব্যস্ত রাস্তা বা রেল লাইনের মাঝখানে গিয়ে পড়ে।
কাটা ঘুড়ি ধরতে ছোটা মানুষেরা নিচে না তাকিয়ে আগত যানবাহন ও ট্রেনের পথে দৌড়ে নিজের জীবন বিপন্ন করে অথবা ঘুড়ি কোন বাড়ি বা গাছের মাথায় গিয়ে আটকালে সেটি ধরার জন্য সেই দিকেই তাকিয়ে থেকে বাড়ি বা গাছের ওপর উঠতে গিয়ে পড়ে যায়। ঘুড়ি ধরার জন্য কোন ব্যস্ত জনাকীর্ণ রাস্তার মাঝখান দিয়ে বিপজ্জনকভাবে তারা ছুটতে পারে, ছোটার সময় তাদের আশেপাশে মাটিতে কী ঘটছে তা হয়তো খেয়ালই করেনা, এর ফলে নানা দুর্ঘটনা ঘটতে পারে।
কাচের প্রলেপযুক্ত ঘুড়ির সুতো লেগে অন্য মানুষ বা পাখি আঘাতপ্রাপ্ত হতে পারে বা বিদ্যুতের তারে সুতো আটকে যাওয়ার কারণে ক্ষতির ঘটনাও ঘটেছে। বিশেষ করে, মকর সংক্রান্তি উৎসবে এই সুতো থেকে অংশগ্রহণকারী শিশুদের গলায় আঘাত লাগতে পারে, সেখানে একটি জনপ্রিয় প্রতিযোগিতা হল নিজের ঘুড়ির সুতো দিয়ে অন্যান্য ঘুড়ির সুতো কাটা। প্রশাসন এই কথা মাথায় রেখে ২০১৬ সালে ১৪ই ডিসেম্বর মুম্বাইতে কাঁচ-প্রলিপ্ত সুতোর উপর সামগ্রিক নিষেধাজ্ঞা জারি করতে বাধ্য হয়েছে।
খালেদ হোসেইনির লেখা "দ্য কাইট রানার" সহ বেশ কয়েকটি বইয়ে কাটা ঘুড়ি ধরতে দৌড়োনোর ঘটনা উল্লেখ করা হয়েছে। বইটিতে দেখানো হয়েছে, যে সব ছাত্রছাত্রী ঘুড়ি ধরতে গিয়ে মাঞ্জাতে আঘাত পেয়েছে এবং ক্ষতের দাগ থেকে গেছে, তারা সেগুলিকে ঘুড়ি ওড়ানোর জয়ের স্মৃতিচিহ্ন হিসেবে গ্রহণ করেছে।
অপরূপ চক্রবর্তী

অপরূপ চক্রবর্তী (জন্ম ২২ শে এপ্রিল, ১৯৮২) সর্বভারতীয় ফুটবল ফেডারেশনের (এ.আই.এফ.এফ.) একজন ম্যাচ কমিশনার এবং ইন্ডিয়ান ফুটবল অ্যাসোসিয়েশনের (পশ্চিমবঙ্গ) ফুটসল কমিটির টেকনিক্যাল ডিরেক্টর।
অপরূপ ১৯৮২ সালের ২২ শে এপ্রিল কলকাতায় জন্মগ্রহণ করেন।
২০১৮ থেকে ২০২১ সালের মধ্যেই অপরূপ এ.আই.এফ.এফ.-এর অধীনে দেড়শোরও বেশি ফুটবল ম্যাচে কমিশনারের দায়িত্ব পালন করেছেন, যার মধ্যে ডুরান্ড কাপ, হিরো আই-লীগ (দ্বিতীয় ডিভিশন)-এর মতো বড় বড় ট্যুর্নামেন্টও আছে।
চেম্বাই সঙ্গীতোলসভাম

চেম্বাই সঙ্গীতোলসভাম হল গুরুভায়ুর দেবস্বম কর্তৃক গুরুভায়ুরে অনুষ্ঠিত একটি বার্ষিক কর্ণাটকী সঙ্গীত উৎসব। এটি থিরুভাইয়ারুর ত্যাগরাজা আরাধনার মতো। শ্রীকৃষ্ণ মন্দিরের একাদশী উৎসবের অংশ হিসেবে কেরালার ত্রিশূর জেলার এটি অনুষ্ঠিত হয়। উৎসবটি বছরের পর বছর ধরে অত্যন্ত জনপ্রিয় হয়ে উঠছে এবং এর সময়কাল শুরুতে তিন দিন থাকলেও এখন তা বেড়ে প্রায় ১২ - ১৫ দিন হয়েছে। গুরুভায়ুর একাদশীর দিন সমস্ত সঙ্গীতজ্ঞ চেম্বাইয়ের পাঁচটি প্রিয় গান এবং ত্যাগরাজার পঞ্চরত্ন কৃতীগুলি সমবেত কণ্ঠে পরিবেশন করেন। এটি অনুষ্ঠিত হয় কর্ণাটকী শাস্ত্রীয় সঙ্গীতের অন্যতম প্রধান পুরুষ চেম্বাই বৈদ্যনাথ ভাগবতারের স্মরণে। তিনি ভগবান গুরুভায়ুরাপ্পনের একনিষ্ঠ ভক্ত ছিলেন।
চেম্বাই প্রায় ৬০ বছর ধরে মন্দির শহরে নিজের মতো করে এই উৎসব পরিচালনা করেছিলেন। তিনি ছোট শিশু থেকে শুরু করে তাঁর সময়ের বিখ্যাত সঙ্গীতজ্ঞদের মধ্যে কর্ণাটকী সঙ্গীতে আগ্রহী সবাইকে এই উৎসবে সঙ্গীত পরিবেশন করতে আমন্ত্রণ জানাতেন। সময়ের সাথে সাথে, এই উৎসবের জনপ্রিয়তা তিরুভাইয়ারু ত্যাগরাজা আরাধনার সাথে পাল্লা দিতে থাকে। দ্বিতীয়টি সন্ত ত্যাগরাজার প্রতি শ্রদ্ধা জানানোর অন্যতম গুরুত্বপূর্ণ উৎসব হিসেবে স্বীকৃত ছিল। ১৯৭৪ সালে চেম্বাইয়ের মৃত্যুর পর গুরুভায়ুর দেবস্বম বোর্ড এই উৎসবের মালিকানা নেওয়ার সিদ্ধান্ত নেয়, চেম্বাইয়ের স্মৃতিতে এটির নাম পরিবর্তন করে চেম্বাই সঙ্গীতোলসভাম রাখা হয়েছিল।
শুরুতে তিন দিন ধরে অনুষ্ঠিত উৎসবটি বছরের পর বছর ধরে এত জনপ্রিয়তা লাভ করেছে যে এখন এটি দুই সপ্তাহ ধরে অনুষ্ঠিত হয় এবং বহু কর্নাটকী সঙ্গীতজ্ঞ এখানে যোগদান করেন।
প্রতি বছর প্রায় ৩০০০ সঙ্গীতশিল্পী এই উৎসবে অংশগ্রহণ করেন এবং এটি প্রায় ১২ - ১৫ দিন ধরে চলে। গুরুভায়ুর একাদশীর দিনে এই উৎসব সমাপ্ত হয়। সেই দিন সমস্ত সঙ্গীতজ্ঞ চেম্বাইয়ের পাঁচটি প্রিয় গান পরিবেশন করেন। 
সেইদিন একটি সমবেত সঙ্গীতানুষ্ঠান হয় এবং তাঁরা চেম্বাইয়ের সবচেয়ে প্রিয় গান 'ভাথাপি গণপতিম' (হংসধ্বনি), 'রক্ষমাম শরণাগতম' (নাট্ট), 'পাবনাগুরু পবনপুরাদেশ্বর' (হংসানন্দী), 'মামাভা সাদাজননী' (কানাড়া) এবং 'করুণা চেইভান এনতু থামাসাম কৃষ্ণ' (যদুকুল কম্বোজি) পরিবেশন করেন। উৎসবের বিশেষত্ব হল দশমীর দিনে বেশ কয়েকজন নেতৃস্থানীয় শিল্পী দ্বারা সন্ত ত্যাগরাজার 'পঞ্চরত্ন কৃতী'-র সমবেত গায়ন।
মোহাম্মদ রফিকুল ইসলাম

মোহাম্মদ রফিকুল ইসলাম (জন্ম: ১৯ মার্চ ১৯৬৯) একজন বাংলাদেশী শিক্ষাবিদ। তিনি বাংলাদেশ প্রকৌশল বিশ্ববিদ্যালয়ের (বুয়েট) নেভাল আর্কিটেকচার ও মেরিন ইঞ্জিনিয়ারিং বিভাগের অধ্যাপক এবং গাজীপুরে অবস্থিত আন্তর্জাতিক প্রযুক্তি বিশ্ববিদ্যালয়, ইসলামিক ইউনিভার্সিটি অব টেকনোলজির (আইইউটি) উপাচার্য।
তিনি ১৯৬৯ সালের ১৯ মার্চ জন্মগ্রহণ করেন।
মোহাম্মদ রফিকুল ইসলাম বাংলাদেশ প্রকৌশল বিশ্ববিদ্যালয়ের নেভাল আর্কিটেকচার ও মেরিন ইঞ্জিনিয়ারিং বিভাগ থেকে ১৯৯৩ সালে স্নাতক ও ১৯৯৭ সালে স্নাতকোত্তর ডিগ্রি লাভ করেন। ২০০১ সালে তিনি জাপানের ইয়োকোহামা জাতীয় বিশ্ববিদ্যালয় থেকে ডক্টরেট ডিগ্রি অর্জন করেন।
রফিকুল ইসলাম ১৯৯৪ সালে বাংলাদেশ প্রকৌশল বিশ্ববিদ্যালয়ের নেভাল আর্কিটেকচার ও মেরিন ইঞ্জিনিয়ারিং বিভাগে প্রভাষক হিসেবে শিক্ষকতা জীবন শুরু করেন। এরই ধারাবাহিকতায় ২০০৯ সালে তিনি অধ্যাপক পদে উন্নীত হন। এছাড়াও তার বিশ্বের একাধিক বিশ্ববিদ্যালয়ে অধ্যাপনার অভিজ্ঞতা রয়েছে।
অধ্যাপনার পাশাপাশি তিনি বুয়েটের ইনস্টিটিউশনাল কোয়ালিটি অ্যাসুরেন্স সেলের পরিচালক, বঙ্গবন্ধু শেখ মুজিবুর রহমান মেরিটাইম ইউনিভার্সিটির সিন্ডিকেট সদস্য, খুলনা শিপইয়ার্ড লিমিটেডের পরিচালকসহ বিভিন্ন গুরুত্বপূর্ণ দায়িত্ব পালন করেন।
মোহাম্মদ রফিকুল ইসলাম ২০২০ সালের ১ সেপ্টেম্বর গাজীপুরে অবস্থিত আন্তর্জাতিক প্রযুক্তি বিশ্ববিদ্যালয়, ইসলামিক ইউনিভার্সিটি অব টেকনোলজির (আইইউটি) উপাচার্য হিসেবে যোগদান করেন।
দেশিয় ও আন্তর্জাতিক জার্নালে তার উল্লেখযোগ্য সংখ্যক গবেষণা প্রবন্ধ প্রকাশিত হয়েছে।
২০২২ শীতকালীন অলিম্পিকে ভারত

ভারত ৪ থেকে ২০ ফেব্রুয়ারি পর্যন্ত অনুষ্ঠিত ২০২২ বেজিং শীতকালীন অলিম্পিকে অংশ নেয়।
ভারতীয় দল কেবলমাত্র ১জন পুরুষ আল্পীয় স্কিং খেলোয়াড় নিয়ে গঠিত। আরিফ খান উদ্বোধনী অনুষ্ঠানে ভারতীয় দলের পতাকাধারী ছিলেন।
ভারতের পররাষ্ট্র মন্ত্রণালয় সিদ্ধান্ত নিয়েছে যে, চীনের গালওয়ান সৈনিককে মশালবাহী বানানোর কারণে ভারতীয় দূত বেইজিং শীতকালীন অলিম্পিকের উদ্বোধনী বা সমাপনী অনুষ্ঠানে যোগ দেবেন না। এতদ্ব্যতীত তারা অনুষ্ঠানগুলো সম্প্রচারও না করার সিদ্ধান্ত জানান।
বাছাইয়ের সকল শর্ত মেনে ভারত থেকে আরিফ খান এই ক্রীড়ার জন্য যোগ্যতা অর্জনে সক্ষম হন। তিনি স্লালোম ও জায়েন্ট স্লালোম বিভাগে অংশ নিয়েছিলেন।
অ্যান্ড্রয়েড ১২

অ্যান্ড্রয়েড ১২ অ্যান্ড্রয়েডের দ্বাদশতম বৃহৎ রিলিজ এবং ১৯তম সংস্করণের মোবাইল অপারেটিং সিস্টেম যা গুগলের নেতৃত্বে এবং ওপেন হ্যান্ডসেট অ্যালায়েন্স দ্বারা তৈরি করা হয়েছে। প্রথম বিটা সংস্করণ ১৮ই মে, ২০২১ সালে প্রকাশিত হয়েছিল। অ্যান্ড্রয়েড ১২ ৪ঠা অক্টোবর, ২০২১-এ অ্যান্ড্রয়েড ওপেন সোর্স প্রজেক্ট (AOSP) এর মাধ্যমে সর্বজনীনভাবে প্রকাশ করা হয়েছিল। পরবর্তীতে ১৯ই অক্টোবর, ২০২১ সালে Google-এর বিভিন্ন পিক্সেল ফোনগুলো প্রকাশ করা হয়েছিল এই ভার্সনটি। আস্তে আস্তে সমস্ত ফোনে এটি চলে আসবে।
অপরাজনীতি

অপরাজনীতি হলো সকল রাজনৈতিক সংশ্লিষ্টতার প্রতি উদাসীনতা বা বিদ্বেষ । একজন ব্যক্তিকে অরাজনৈতিক হিসাবে বর্ণনা করা যেতে পারে যদি তিনি রাজনীতিতে আগ্রহী বা জড়িত না থাকে। অরাজনৈতিক হওয়া এমন পরিস্থিতিকেও বোঝাতে পারে যেখানে মানুষ রাজনৈতিক বিষয়ে নিরপেক্ষ অবস্থান নেয়। "কলিন্স ইংলিশ ডিকশনারী" মতে "অরাজনৈতিককে" "রাজনৈতিকভাবে নিরপেক্ষ; রাজনৈতিক মনোভাব, বিষয়বস্তু বা পক্ষপাত ছাড়া" হিসাবে সংজ্ঞায়িত করে। 
ধ্রুপদী প্রাচীনত্বের সময়, এপিকিউরিয়ানরা একটি মতবাদের অবস্থান হিসাবে শহরের জীবনযাপন থেকে বিচ্ছিন্নতা গ্রহণ করেছিল। শরীরের জন্য যন্ত্রণা এবং আত্মার জন্য কষ্টের অনুপস্থিতিতে আনন্দের খোঁজে, তারা রাজনৈতিক কার্যকলাপকে অপ্রয়োজনীয় চাপের উৎস হিসাবে দেখেছিল যা এই পরিণতির দিকে নিয়ে যায় না। 
যা হোক, তারা কঠোরভাবে অরাজনৈতিক ছিল না এবং রাজনীতিতে অংশগ্রহণ করত যখন রাজনৈতিক কার্যকলাপ তাদের আনন্দ আনতে বা তাদের দুঃখকষ্ট এড়াতে সহায়তা করত।
অ্যান্ড্রয়েড ১৩

অ্যান্ড্রয়েড ১৩ যার কোডনাম তিরামিসু হলো একটি আসন্ন সর্বাধিক নতুন অ্যান্ড্রয়েড মোবাইল অপারেটিং সিস্টেমের বড়ো রকমের আপডেট। ১০ই ফেব্রুয়ারি, ২০২২-এ প্রথম প্রিভিউ সংস্করণটি প্রকাশিত হয়েছিল।
সুখেন ভট্টাচার্য

কমরেড সুখেন ভট্টাচার্য (১৯২৮- ২৪ এপ্রিল, ১৯৫০) একজন ব্রিটিশ বিরোধী স্বাধীনতা আন্দোলনের কর্মী ও বাংলাদেশের সাম্যবাদী আন্দোলনের শহীদ। সুখেন ভট্টাচার্য ভিয়েতনাম দিবসে ময়মনসিংহে প্রচণ্ড ছাত্র আন্দোলন গড়ে তুলেছিলেন। বয়সের তুলনায় বেশ গম্ভীর ও স্বল্পভাষী ছিলেন।
সুখেন ভট্টাচার্য রাজশাহী সেন্ট্রাল জেলের খাপরা ওয়ার্ডে বন্দী থাকাকালীন অনশন ধর্মঘট করছিলেন আরো ছয় জন কমিউনিস্ট নেতা কর্মীর সাথে। তাদের টানা অনশনের ফলে দাবী দাওয়া কিছু পরিমানে মেনে নিতে বাধ্য হয় কারা কর্তৃপক্ষ। কমিউনিস্ট নেতৃবৃন্দকে আলাদা কনডেমড সেলে পাঠানোর চেষ্টা হলে তার বিরোধিতা করেন বিজন সেন ও অন্যান্যরা।
২৪ এপ্রিল, ১৯৫০ তারিখে জেলার এডোয়ার্ড বিলে'র আদেশে বিনা প্ররোচনায় নিরস্ত্র বন্দীদের ওপর পুলিশ গুলি চালায়। অনেকের সাথে গুলিতে মৃত্যু ঘটে বিপ্লবী সুখেন ভট্টাচার্যের। নিহত বাকি কমিউনিস্ট নেতারা ছিলেন, দেলোয়ার হোসেন, হানিফ সেখ, সুধীর ধর, আনোয়ার হোসেন (শহীদ), বিজন সেন ও কম্পরাম সিং।
মহিলা হকি বিশ্বকাপ

মহিলা হকি বিশ্বকাপ হচ্ছে মহিলাদের সর্বোচ্চ মানের আন্তর্জাতিক ফিল্ড হকি প্রতিযোগিতা। ১৯৭৪ সালে এটি শুরু হয়। নেদারল্যান্ডস ৮ বার জিতে সবচেয়ে সফল দল। প্রতিযোগিতাটি আন্তর্জাতিক হকি ফেডারেশন কর্তৃক পরিচালিত হয়। ১৯৮২-তে এই সংস্থা ও আন্তর্জাতিক মহিলা হকি ফেডারেশন অ্যাসোসিয়েশন (আই এফ ডব্লিউ এইচ এ) একসাথে জুড়ে যায় ও ১৯৮৬ থেকে চার বছর অন্তর নিয়মিত অনুষ্ঠিত হয়েছে।
২০১৪ এশিয়ান গেমসের পদক তালিকা

২০১৪ এশিয়ান গেমস, আনুষ্ঠানিকভাবে সপ্তদশ এশিয়াড নামে পরিচিত, এশিয়ার অলিম্পিক কাউন্সিল অফ এশিয়া (OCA) দ্বারা পরিচালিত এশিয়ার বৃহত্তম ক্রীড়া প্রতিযোগিতা। এটি ২০১৪ সালের ১৯শে সেপ্টেম্বর থেকে ৪ঠা অক্টোবরের মধ্যে দক্ষিণ কোরিয়ার ইন্‌ছনে অনুষ্ঠিত হয়েছিল, যেখানে ৩৬টি ক্রীড়ার ৪৩৯টি বিভাগে প্রতিযোগিতা হয়েছিল।
<onlyinclude></onlyinclude>
রাজশাহী জেলা সুইমিংপুল

রাজশাহী জেলা সুইমিংপুল বাংলাদেশের জেলা পর্যায়ের একটি সাঁতার ক্রীড়া আয়োজন ও প্রশিক্ষণ সুইমিংপুল। এটি রাজশাহী শহরের সপুরায় মুক্তিযুদ্ধ স্মৃতি স্টেডিয়াম কমপ্লেক্সে স্টেডিয়ামের উত্তর পাশে অবস্থিত। এটি জেলার প্রথম সরকারী জল ক্রীড়া আয়োজনের সুইমিংপুল। অপরটি রাজশাহী মহিলা ক্রীড়া কমপ্লেক্সের অন্তর্গত। বাংলাদেশের সকল সাঁতার ক্রীড়া আয়োজনের সরকারি ভেন্যুর মতই এটি জাতীয় ক্রীড়া পরিষদের অধিভূক্ত এবং স্থানীয় রাজশাহী জেলা ক্রীড়া সংস্থার তত্ত্বাবধায়নে রয়েছে।
জাতীয় ক্রীড়া পরিষদের উদ্যোগে রাজশাহী জেলা সুইমিংপুলের নির্মাণ পরিকল্পনা শুরু হয় ১৯৯৫ সালে ২০০৩ সালের ৫ ফেব্রুয়ারি এটির ভিত্তিপ্রস্তর স্থাপন ও নির্মাণ কাজ শুরু হয়। ২০০৮ সাল পর্যন্ত এটির নির্মাণ কাজ চলে। ২০১০ সালের জুন থেকে এটির আনুষ্ঠানিক কার্যক্রম শুরু হয় ও জাতীয় ক্রীড়া পরিষদ রাজশাহী জেলা ক্রীড়া সংস্থাকে হস্তান্তর করে। এটির জন্য জমি অধিগ্রহণ ও কাঠামো নির্মাণে যথাক্রমে ৪৫ লক্ষ ও ২ কোটি ৭৫ লক্ষ (মোট ৩ কোটি ২০ লক্ষ) টাকা ব্যয় হয়।
রাজশাহী জেলা সুইমিংপুল বিভিন্ন পর্যায়ে থানা থেকে বিভাগ পর্যন্ত স্কুল-মাদ্রাসার সাঁতার প্রতিযোগিতা, রাজশাহী জেলা বার্ষিক সাঁতার প্রতিযোগিতার নিয়মিত আয়োজন স্থল। ২০০৮ সালের রাজশাহী বিভাগীয় সাঁতার প্রতিযোগিতা এই স্থানের উল্লেখযোগ্য ক্রীড়ানুষ্ঠান।
এটি খোলা আকাশের নীচে উন্মুক্ত ৮ লেন বিশিষ্ট সুইমিংপুল। সাঁতারুদের বিশ্রাম ও পরিবর্তন কক্ষ আছে। বর্তমানে এখানে জেলা ক্রীড়া সংস্থা নিয়োজিত প্রশিক্ষক আছেন।
আউটার স্টেডিয়াম মাঠ

আউটার স্টেডিয়াম মাঠ বাংলাদেশের রাজধানী ঢাকার একটি প্রধান পাবলিক ক্রীড়া মাঠ। এটি একটি বহু-ব্যবহারের স্টেডিয়াম যার ধারণক্ষমতা ১০,০০০।
বীজমন্ত্র

বীজমন্ত্র (), হলো একক মন্ত্র যা তন্ত্র ও তান্ত্রিক হিন্দুধর্মের প্রদত্ত দেবতার সারাংশ ধারণ করে বলে বিশ্বাস করা হয়। এটি দেবতার আহ্বানের জন্য আচারানুষ্ঠানিকভাবে উচ্চারিত হয়, যার মধ্যে এটিকে প্রকৃত নাম এবং সেইসাথে প্রকাশ হিসাবে গণ্য করা হয়। এটি প্রদত্ত দেবতার নামের প্রথম কয়েকটি অক্ষর দিয়ে তৈরি একটি রহস্যময় ধ্বনি বলে মনে করা হয়, যার উচ্চারণ অনুগামীকে আধ্যাত্মিক পবিত্রতা অর্জন করতে দেয়। এই মন্ত্রগুলি শরীরের চক্রের সাথেও যুক্ত।
রোমানীয় পণ্ডিত মিরসিয়া এলিয়েড বলেন যে একজন অনুগামী যিনি শব্দার্থগতভাবে অর্থহীন বীজমন্ত্র উচ্চারণ করেন "তার অ্যান্টোলজিকাল সারমর্মকে উপযুক্ত করে, দৃঢ়ভাবে এবং সরাসরি দেবতার সাথে একত্রিত করে"।
কয়েকটি প্রধান বীজমন্ত্রের মধ্যে রয়েছে:
অন্যান্য উল্লেখযোগ্য বীজমন্ত্রের মধ্যে রয়েছে:
দুর্গা সুবেদি

দুর্গা নাথ সুবেদি (, জন্ম ১২ ডিসেম্বর ১৯৭৬) একজন নেপালী ক্রিকেট আম্পায়ার। এখনও পর্যন্ত তিনি ৪টি ওডিআই ও ৫টি টি২০আই ম্যাচ পরিচালনা করেছেন।
তিনি ২০২২ আইসিসি পুরুষ টি২০ বিশ্বকাপ বৈশ্বিক বাছাইপর্ব এ প্রতিযোগিতার জন্য আম্পায়ার হিসেবে নিযুক্ত হয়েছেন।
ডারবান হিট

ডারবান হিট দক্ষিণ আফ্রিকার কোয়াজুলু-নাটাল প্রদেশভিত্তিক বিশেষ প্রাধিকারপ্রাপ্ত ক্রিকেট দল। দলটি ডারবানের কিংসমিড ক্রিকেট গ্রাউন্ডে অবস্থিত।
২০২০ সালে কোভিড-১৯ প্রতিযোগিতায় বিলম্ব করার আগে ২০১৮ এবং ২০১৯ সালে ডারবান হিট এমএলএস-এর প্রথম দুটি সংস্করণের জন্য বৈশিষ্ট্যযুক্ত হয়েছিল। সেই বছর ঘরোয়া দক্ষিণ আফ্রিকান ক্রিকেটে দীর্ঘ পরিকল্পিত সংস্কারের প্রতিক্রিয়া হিসাবে ২০২১ সালে ডারবান ভেঙে দেওয়া হয়েছিল। ম্যাজান্সি সুপার লীগের মূল শহর-ভিত্তিক ফ্র্যাঞ্চাইজি দলের ছয়টিই আটটি নতুন দল দ্বারা প্রতিস্থাপিত হয়েছে। এই আটটি দল নতুন ঘরোয়া কাঠামোর ডিভিশন ১ থেকে এসেছে, যা পরবর্তীতে ২০০৪-এর আগের প্রদেশ ভিত্তিক ফর্ম্যাটে ফিরে এসেছে।
তারকব্রহ্ম মন্ত্র

তারকব্রহ্ম মন্ত্র () বা তারকব্রহ্ম নাম হল হিন্দুধর্মের যুগচক্র অনুসারে প্রত্যেক যুগের মহামন্ত্র। মন্ত্রগুলি সবই বৈদিক সাহিত্য শাস্ত্রে বিহিত। এগুলি চার যুগে নির্ধারিত বিভিন্ন তারকব্রহ্ম নাম, এবং হরে কৃষ্ণ মহামন্ত্র কলিযুগের জন্য নির্ধারিত। হরে কৃষ্ণ মন্ত্রটি পরম সত্তার তিনটি সংস্কৃত নাম দ্বারা রচিত- হরে, কৃষ্ণ ও রাম।
গৌড় গোবিন্দ মহারাজের "শুদ্ধ নাম ভজন" গ্রন্থ অনুসারে চারযুগের তারকব্রহ্ম মন্ত্র:
অর্থমিতি

অর্থিমিতি () হল অর্থনৈতিক সম্পর্কের পরিসংখ্যানগত এবং গাণিতিক বিশ্লেষণ। যা অর্থনৈতিক পূর্বাভাসের ভিত্তি হিসাবে কাজ করে। এই ধরনের তথ্য কখনও কখনও সরকার দ্বারা অর্থনৈতিক নীতি নির্ধারণ করতে এবং প্রাইভেট ব্যবসার দ্বারা মূল্য, অনুমান এবং উৎপাদনের সিদ্ধান্তে সহায়তা করার জন্য ব্যবহার করা হয়। এটি মূলত অর্থনীতিবিদদের দ্বারা অর্থনৈতিক ভেরিয়েবলের মধ্যে সম্পর্ক অধ্যয়নের জন্য ব্যবহৃত হয়।
ভোজিনিয়া

জোসিমার দিয়াস (; জন্ম: ৩ জুন ১৯৮৬; ভোজিনিয়া নামে সুপরিচিত) হলেন একজন কাবু ভের্দীয় পেশাদার ফুটবল খেলোয়াড়। তিনি বর্তমানে সাইপ্রাসীয় ক্লাব লিমাসোল এবং কাবু ভের্দি জাতীয় দলের হয়ে গোলরক্ষক হিসেবে খেলেন।
ভোজিনিয়া ২০১২ সালে কাবু ভের্দির হয়ে আন্তর্জাতিক পর্যায়ে অভিষেক করেছেন; কাবু ভের্দির জার্সি গায়ে তিনি এপর্যন্ত ৫৯ ম্যাচে অংশগ্রহণ করেছেন।
জোসিমার দিয়াস ১৯৮৬ সালের ৩রা জুন তারিখে কাবু ভের্দির মিন্দেলোতে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০১২ সালের ৮ই সেপ্টেম্বর তারিখে, ২৬ বছর, ৩ মাস ও ৫ দিন বয়সে, ডান পায়ে ফুটবল খেলায় পারদর্শী ভোজিনিয়া ক্যামেরুনের বিরুদ্ধে অনুষ্ঠিত ২০১৩ আফ্রিকান কাপ অব নেশন্স বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে কাবু ভের্দির হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচটি কাবু ভের্দি ২–০ গোলের ব্যবধানে জয়লাভ করেছিল। কাবু ভের্দির হয়ে অভিষেকের বছরে ভোজিনিয়া সর্বমোট ৩ ম্যাচে অংশগ্রহণ করেছেন।
ভোজিনিয়া ক্যামেরুনে অনুষ্ঠিত ২০২১ আফ্রিকা কাপ অব নেশন্সের জন্য ২০২১ সালের ২৩শে ডিসেম্বর তারিখে ঘোষিত কাবু ভের্দি দলে স্থান পেয়েছেন।
নাঙ্গেলি

নাঙ্গেলির গ্রাম্য-কিংবদন্তি একজন এঝাভা মহিলাকে নিয়ে প্রচলিত। তিনি ১৯ শতকের গোড়ার দিকে ভারতের তৎকালীন দেশীয় রাজ্য ত্রিবাঙ্কুরের চের্তলায় বসবাস করতেন। অনুমান করা হয় বর্ণ-ভিত্তিক "স্তন করের" বিরুদ্ধে প্রতিবাদ করার প্রচেষ্টায় তার স্তনগুলি কেটে ফেলেন।
পাণ্ডিত্যপূর্ণ বৃত্তের মধ্যে ঘটনাটিকে একটি প্রচলিত কিংবদন্তি হিসাবে ব্যাপকভাবে দেখা হয়। নানগেলির গল্পটি ২০১৬ সালে বিবিসি এশিয়ার একটি নিবন্ধ প্রকাশের পর থেকে ব্যাপক মনোযোগ আকর্ষণ করেছে। 
ভারতের সেন্ট্রাল বোর্ড অফ সেকেন্ডারি এডুকেশন "জাতি, দ্বন্দ্ব এবং পোষাক পরিবর্তন" শিরোনামের একটি বিভাগে সামাজিক বিজ্ঞানের নবম শ্রেণির শিক্ষার্থীদের জন্য একটি পাঠ্যসূচীতে এই ঘটনাটিকে বিবেচনা করেছিল। নিবন্ধটি পরে মাদ্রাজ হাইকোর্টের একটি আদেশের কারণে অপসারণ করা হয়েছিল যে এটি "বিষয়ের উপর ভিত্তি করে একটি কাল্পনিক রচনা থেকে উদ্ভূত ঐতিহাসিক সত্যতাকে ভুল ব্যাখ্যা করা হয়েছে" এবং কিছু নির্দিষ্ট রাজ্যের ব্যক্তিদের বিরুদ্ধে "আপত্তিকর বিষয়বস্তু" এবং "ঘৃণাত্মক বক্তব্য" এর আওতায় পড়ে। এবং কিছু সম্প্রদায় । 
জনপ্রিয় বর্ণনা অনুসারে, ১৯ শতকের প্রথম দিকে, ত্রাভাঙ্কোরের "প্রভাথিয়ার" (গ্রাম অফিসার) তার স্তন জরিপ করতে এবং স্তন কর আদায় করতে নাঙ্গেলির বাড়িতে এসেছিলেন। নাঙ্গেলি হয়রানির বিরুদ্ধে বিদ্রোহ করেছিলেন; তার স্তন কেটে একটি কলা পাতায় তার কাছে উপস্থাপন করে। তিনি রক্তক্ষরণে শীঘ্রই মারা যান এবং তার স্বামী চিরুকন্দন, তার বিকৃত দেহ দেখে শোকে কাবু হয়ে তার অন্ত্যেষ্টিক্রিয়ার চিতায় ঝাঁপিয়ে পড়েন। যা অনুমিতভাবে প্রথম পুরুষ "সতীদাহ ছিল। এই দম্পতি নিঃসন্তান ছিলেন। 
নানগেলির মৃত্যুর পর, দৃশ্যত বেশ কয়েকটি গণ-আন্দোলন বন্ধ শুরু এবং অনুরূপ লোক-কাহিনীগুলি লক্ষ্য করা যায়। অনুমিতভাবে ত্রাভাঙ্কোরে স্তন কর ব্যবস্থা বাতিল করা হয়েছিল, তার পরেই এবং তিনি যে জায়গায় থাকতেন "সেটি মুলাচিপারাম্বু" (অর্থাৎ স্তনধারী "মহিলার জমি" ) নামে পরিচিতি লাভ করে কেরালার চের্থলায় অবস্থিত। 
ভারতের কোনো ঐতিহাসিক বিবরণে এই গল্পটি স্বীকৃত নয়। 
মনু এস. পিল্লাই আখ্যানটিকে সম্পূর্ণভাবে প্রত্যাখ্যান করেন এবং যুক্তি দেন যে নাঙ্গেলির জীবদ্দশায় কেরালার আমূল উদার ও মাতৃতান্ত্রিক সমাজে স্তন ঢেকে রাখা ফ্যাশন ছিল না। নৈতিকতার ভিক্টোরিয়ান মানগুলি কয়েক দশক পরে ব্রিটিশ দখলদারদের মাধ্যমে সমাজে অনুপ্রবেশ করে, যা পরবর্তীকালে উপরের কাপড় পরার অধিকারের জন্য শ্রেণী-সংগ্রামের দিকে পরিচালিত করে। তিনি বিশ্বাস করেন যে নাঙ্গেলি একটি নিপীড়নমূলক কর শাসনের বিরুদ্ধে প্রতিবাদ করেছিলেন যা সমস্ত নিম্ন বর্ণের উপর আরোপ করা হয়েছিল, যা সময়ের সাথে সাথে নারীর মর্যাদা রক্ষার জন্য একটি ভিন্ন পুরুষতান্ত্রিক লড়াইয়ের অনুসরণে বরাদ্দ করা হয়েছিল। 
বিনয়ন তাকে নিয়ে একটি চলচ্চিত্র নির্মাণের প্রস্তাব দিয়েছেন ।
প্লানচেট

প্ল্যানচেট ( or ), ফরাসি শব্দ "লিটল প্ল্যাঙ্ক " থেকে আগত যা দ্বারা সাধারণত হৃৎপিন্ডের আকৃতির সমতল কাঠের টুকরো বুঝায় যেটি অতিপ্রাকৃতিক কোনো কিছুকে আহ্বান করার ক্ষেত্রে ব্যবহৃত হতে পারে। প্লানচেটের গঠন কাঠামোতে একটি চাকাযুক্ত কাস্টার এবং একটি পেন্সিল-হোল্ডিং অ্যাপারচার নীচের দিকে নির্দেশিত থাকে। যেটি স্বয়ংক্রিয় লেখার উদ্দেশ্য ব্যবহৃত হয়। রহস্যময় লিখিত বার্তাগুলোর মাধ্যমে প্ল্যানচেটের ব্যবহার এই বিশ্বাসের জন্ম দেয় যে ডিভাইসগুলো একটি মাধ্যম হিসাবে আত্মার সাথে যোগাযোগে সাহায্য করে। প্লানচেট ডিভাইসগুলো ভিক্টোরিয়ান যুগে বেশ জনপ্রিয় ছিলো। বিজ্ঞানীরা ব্যাখ্যা করেছেন যে প্লানচেটের গতি, ইডিওমোটর প্রভাবের কারণে হয়েছে। তবে অতিপ্রাকৃতে বিশ্বাসীদের মতে প্লানচেট, আত্মা বা সূক্ষ্ম শক্তির কোনো প্রকারের উপস্থিতি দ্বারা চালিত হয়। 
প্ল্যানচেটগুলো জনপ্রিয়তার আদলে বিভিন্ন ধরনের রূপ ধারণ করেছিল। আমেরিকান প্লানচেটগুলো হৃৎপিন্ড -আকৃতির ছিল। কিন্তু নির্মাতারা ১৮৬০-এর দশকের শেষের দিকে প্রতিযোগিতামূলক এবং লাভজনক বাজারে নিজেদের আলাদা স্বতন্ত্র প্রতিষ্ঠা করার আশায় বিভিন্ন আকার এবং আকৃতির প্লানচেট সৃষ্টি করেছিলেন। প্লানচেট নির্মাতারা বিভিন্ন উপকরণ (বিভিন্ন শক্ত কাঠ, ইন্ডিয়া রাবার, কাচ ইত্যাদি ), ইনসুলেটেড কাস্টার এবং বিভিন্ন সংযুক্তি ব্যবহার করেছিলেন। যাতে করে নৃশংস আত্মা থেকে ব্যবহারকারীকে নিরাপদ রাখা যায়। গ্রেট ব্রিটেনে, প্লানচেটগুলো গোলাকার, ভোঁতা নাক এবং চ্যাপ্টা পিঠ সহ সংবাদপত্রের চিত্রণে জনপ্রিয় আকার ধারণ করেছিল।
ভিক্টোরিয়ান যুগে প্লানচেট ব্যাপক জনপ্রিয়তা অর্জন করেছিলো। ১৯ শতকের মাঝামাঝি আধ্যাত্মবাদী আন্দোলনের শুরুতে প্ল্যানচেট পুনরায় জনপ্রিয়তা লাভ করে।
আমেরিকায় আধ্যাত্মবাদ প্রতিষ্ঠার পরের বছরগুলোতে প্ল্যানচেট প্রাধান্য লাভ করে। যা ১৮৪৮ সালে ফক্স সিস্টারদের কথিত আত্মা যোগাযোগের মাধ্যমে শুরু হয়েছিল এবং ফলস্বরূপ প্লানচেটের আদলে অতিপ্রাকৃত-থিমযুক্ত পার্লার গেমস, সিয়েন্স, মিডিয়াশিপ, টেবিল-টার্নিং এর প্রচলন শুরু হয়। এই ইভেন্টগুলোতে অংশগ্রহণকারীরা টেবিলের অদ্ভুত নড়াচড়ার অভিজ্ঞতা লাভ করে এবং আত্মার সাথে যোগাযোগ করবে যা তাদের বার্তাগুলিকে কোডেড নেতিবাচক বা ইতিবাচক নকগুলির একটি সিরিজের মাধ্যমে নির্দেশ করে। এই আত্মা যোগাযোগে বিশ্বাসীরা শীঘ্রই যোগাযোগের বিভিন্ন রূপ পরিমার্জন এবং ত্বরান্বিত করার সাথে পরীক্ষা শুরু করে, যার মধ্যে বর্ণমালার কার্ডে মুদ্রিত অক্ষরগুলিকে নির্দেশ করা, স্বয়ংক্রিয় লেখা, সরাসরি চ্যানেলিং এবং অন্যান্য পদ্ধতি অন্তর্ভুক্ত। 
১৮৫২-৫৩ সালের শীতকালে, আধুনিক আধ্যাত্মবাদ আন্দোলন এবং আত্মার সাথে যোগাযোগের উৎসাহ ইউরোপে পৌঁছে যায়। ফরাসি শিক্ষাবিদ এবং আধ্যাত্মবাদের প্রতিষ্ঠাতা, অ্যালান কার্দেক ১৮৫৩ সালের ১০ জুন তারিখে প্লানচেটের আবিষ্কার রেকর্ড করেছিলেন। তিনি একটি ছোট উল্টানো ঝুড়িতে একটি পেন্সিল রেখে দিয়েছিলেন। যাতে একাধিক অংশগ্রহণকারীরা আত্মার কাছে সহযোগিতামূলক বার্তা লিখতে পারে। কার্দেকের ধারণাটি জনমনে আশ্চর্যজনক প্রভাব ফেলেছিলো। ফলে কিছুদিনের মধ্যেই আরও শক্ত কাঠের তক্তা তৈরি করে এবং কিছু পরিমার্জনা করার পর আবিষ্কারের কথাটা প্যারিস এবং ইংল্যান্ডে ছড়িয়ে পড়ে। ফলে ক্রমবর্ধমান চাহিদার ফলে প্যারিস এবং ইংল্যান্ডে প্লানচেট ডিভাইস তৈরী করার জন্য কুটির শিল্প গড়ে উঠেছিলো।
সাত মসজিদ সড়ক

সাত মসজিদ বা ষাট মসজিদ সড়ক হল ঢাকার পশ্চিম অংশের একটি লম্বা রাস্তা যা বাংলাদেশ বৈজ্ঞানিক ও শিল্প গবেষণা কাউন্সিল (বিসিএসআইআর) এর নিকটে মোহাম্মদপুর এবং মিরপুর সড়ককে সংযুক্ত করেছে, যা সাধারণত "সায়েন্স ল্যাবরেটরি" নামে পরিচিত। রাস্তাটি ধানমন্ডির মধ্য দিয়ে চলে গেছে এবং সাবেক বাংলাদেশ রাইফেলস (বর্তমানে বর্ডার গার্ড বাংলাদেশ)-এর পিলখানা সদর দপ্তরের পাশ দিয়ে গেছে। সাত গম্বুজ মসজিদের নামানুসারে এর নামকরণ করা হয়, যাকে সাধারণত বলা হয় "সাত মসজিদ" (বা "ষাট মশজিদ"), মোহাম্মদপুর প্রান্তের কাছে অবস্থিত বাংলাদেশের নান্দনিক মুঘল যুগের মসজিদগুলির মধ্যে একটি। এটি ধানমন্ডি থানার অন্যতম প্রধান সড়ক এবং অনেক ব্যাংক, রেস্টুরেন্ট, বিশ্ববিদ্যালয় ও কলেজ, আবাসিক এলাকা, অফিস ও অন্যান্য প্রতিষ্ঠানের জন্য পরিচিত।
পেরিন ক্যাপ্টেন

পেরিন বেন ক্যাপ্টেন (১৮৮৮-১৯৫৮) ছিলেন একজন ভারতীয় স্বাধীনতা কর্মী, সমাজকর্মী এবং প্রখ্যাত ভারতীয় বুদ্ধিজীবী ও নেতা দাদাভাই নওরোজির নাতনী। ভারত সরকার ১৯৫৪ সালে তাকে পদ্মশ্রী পুরস্কারে ভূষিত করে, যা দেশের প্রতি তার অবদানের জন্য চতুর্থ সর্বোচ্চ ভারতীয় বেসামরিক পুরস্কার। সেবছরেই প্রথমবারের মতো এই পুরস্কার দেওয়া হয়।
পেরিন বেন ১৮৮৮ সালের ১২ অক্টোবর ভারতের গুজরাত রাজ্যের কচ্ছ জেলার মান্ডভিতে একটি পার্সি পরিবারে জন্মগ্রহণ করেন। তার বাবা আর্দেশির একজন ডাক্তার ছিলেন এবং দাদাভাই নওরোজির জ্যেষ্ঠ পুত্র, এবং তার মা বীরবাই দাদিনা ছিলেন একজন গৃহবধূ। আট সন্তানের মধ্যে বড় হিসাবে জন্মগ্রহণ করেন, তিনি ১৮৯৩ সালে মাত্র ৫ বছর বয়সে তার পিতাকে হারান এবং মুম্বাইতে তার প্রাথমিক শিক্ষা সম্পন্ন করেন। পরে, তিনি তৃতীয় প্যারিস বিশ্ববিদ্যালয়: সরবোন নুভেলে যোগ দেন। সেখান থেকে তিনি ফরাসি ভাষায় ডিগ্রি অর্জন করেন। প্যারিসে থাকাকালীন, তিনি ভিকাইজি কামার বৃত্তে আসেন এবং তাদের কার্যকলাপে অংশ নিতে শুরু করেন। বিনায়ক দামোদর সাভারকরকে লন্ডনে গ্রেপ্তারের পর মুক্তি দেওয়ার পরিকল্পনার সঙ্গে তিনি জড়িত ছিলেন বলে জানা গেছে। এই সময়ে, তিনি সাভারকর এবং ভীকাইজি কামার সাথে ১৯১০ সালে ব্রাসেলসে মিশরীয় জাতীয় কংগ্রেসে যোগ দিয়েছিলেন। তিনি প্যারিসে অবস্থিত পোলিশ এমিগ্রে সংগঠনগুলির সাথেও জড়িত ছিলেন, যারা রাশিয়ায় জারিস্ট শাসনের বিরুদ্ধে বিদ্রোহ করছিল। ১৯১১ সালে ভারতে ফিরে আসার পর পেরিন মহাত্মা গান্ধীর সাথে দেখা করার সুযোগ পেয়েছিলেন এবং তাঁর আদর্শ দ্বারা প্রভাবিত হয়েছিলেন। ১৯১৯ সালের মধ্যে, তিনি তার সাথে কাজ শুরু করেন এবং ১৯২০ সালে তিনি স্বদেশী আন্দোলনে নামেন এবং খাদি পরা শুরু করেন। ১৯২১ সালে, তিনি গান্ধীবাদী আদর্শের উপর ভিত্তি করে একটি মহিলা আন্দোলন রাষ্ট্রীয় স্ত্রী সভা প্রতিষ্ঠায় সহায়তা করেছিলেন।
পেরিন ১৯২৫ সালে ধুঞ্জিশা এস. ক্যাপ্টেন নামে একজন আইনজীবীকে বিয়ে করেন, কিন্তু এই দম্পতির কোনো সন্তান ছিল না। তিনি বিয়ের পর তার সামাজিক কার্যকলাপ অব্যাহত রাখেন এবং ভারতীয় জাতীয় কংগ্রেসের বেশ কয়েকটি কাউন্সিলে দায়িত্ব পালন করেন। ১৯৩০ সালে তিনি বোম্বে প্রাদেশিক কংগ্রেস কমিটির প্রথম মহিলা সভাপতি নির্বাচিত হন। তিনি মহাত্মা গান্ধী কর্তৃক সূচিত আইন অমান্য আন্দোলনে অংশগ্রহণ করেছিলেন এবং কারাবরণ করেছিলেন, ভারতীয় স্বাধীনতা আন্দোলনের সময় তিনি যে কয়েকবার কারাদণ্ড ভোগ করেছিলেন তার মধ্যে প্রথমটি। ১৯৩০-এর দশকে গান্ধী সেবা সেনা পুনর্গঠিত হলে, তাকে এর সাম্মানিক সাধারণ সম্পাদক করা হয়, এই পদটি তিনি ১৯৫৮ সালে তার মৃত্যুর আগ পর্যন্ত অধিষ্ঠিত ছিলেন।
১৯৫৪ ভারত সরকার সালে বেসামরিক পদ্ম পুরস্কার ব্যবস্থা চালু করলে পেরিন ক্যাপ্টেন পদ্মশ্রী পুরস্কারপ্রাপ্তদের প্রথম তালিকায় অন্তর্ভুক্ত হন।
গুলচেহারা বেগম

গুলচেহারা বেগম (জন্ম: ১৫১৫- মৃত্যু: ১৫৫৭ খ্রিস্টাব্দে) ছিলেন একজন মুঘল রাজকন্যা। তিনি গুলচিহরা বা গুলশারা বেগম নামেও পরিচিত ছিলেন। তিনি ভারতের প্রথম মুঘল সম্রাট জহির উদ্দীন মোহাম্মদ বাবর ও তার স্ত্রী দিলদার বেগমের কন্যা। এর ফলে বাবরের প্রথম স্ত্রী ও সম্রাজ্ঞী মাহাম বেগমের পুত্র ও পরবর্তী সম্রাট হুমায়ুন হচ্ছে গুলচেহারা বেগমের বৈমাত্রেয় ভাই। তাই তিনি সম্রাট আকবরের ফুফু।
আক্ষরিক অর্থে ফার্সি ভাষায় তার নামের অর্থ "ফুলের মতো চেহারা"। তিনি ছিলেন মধ্য এশিয়ার সর্বোচ্চ অভিজাত শ্রেণীর বংশধর। মিরান শাহের মাধ্যমে তৈমুরের এবং চাগাতাই খানের মাধ্যমে চেঙ্গিস খানের বংশধর। তার মা ছিলেন দিলদার বেগম এবং তিনি ছিলেন হিন্দাল মির্জা ও গুলবদন বেগমের বোন। 
রাজকুমারী গুলবদন যখন জন্মগ্রহণ করেন তখন তার বাবা কিছু সময়ের জন্য কাবুলের শাসনকর্তা ছিলেন; তিনি কুন্দুজ এবং বাদাখশানেও শাসক ছিলেন, ১৫১৯ সাল থেকে বাজাউর এবং সোয়াত এবং এক বছর কান্দাহার দখল করেছিলেন। সেই বছরগুলিতে তৈমুরের পরিবারের প্রধানত্ব এবং তার স্বাধীন সার্বভৌমত্বের প্রতীক হিসাবে বাবরকে "পাদশাহ" বলা হয়েছিল। পরে বাবর ভারতে একটি সাম্রাজ্য জয় করার জন্য সিন্ধু পেরিয়ে তার শেষ অভিযানে বের হন।
তিনি বাবরের মামা আহমদের ছেলে অর্থাৎ, মামাতো ভাই সুলতান তুখতা-বুঘা খান ছাঘাটাল মুঘলকে বিয়ে করেছিলেন। বাবর নিজেই এই বিয়ের ব্যবস্থা করে। ১৫৩০ সালের শেষের দিকে এই বিয়ে সংঘটিত হয়েছিল। তখন তার বয়স ছিল প্রায় ১৪ বছর।
তিনি ১৫৩৩ সালে বিধবা হয়েছিলেন এবং ১৫৪৯ সাল পর্যন্ত তার পুনর্বিবাহ সম্পর্কে কিছুই রেকর্ড করা হয়নি, যখন তার বয়স ত্রিশ বছরের বেশি ছিল। এটা অসম্ভব যে তিনি এত বছর ধরে বিধবা ছিলেন। হুমায়ূন বালখের জন্য তার অভিযানে বের হওয়ার ঠিক আগে তিনি আব্বাস সুলতান উজবেগের সাথেও বিবাহ বন্ধনে আবদ্ধ হন। তার বর সন্দেহ করতে শুরু করে যে তিমুরিদ সেনাবাহিনী তার নিজের লোকদের বিরুদ্ধে কাজ করতে চলেছে এবং এই ভয়ে পালিয়ে যায়। সম্ভবত তিনি গুলচেহরাকে তার সাথে নেননি।
তিনি ১৫৫৭ সালে গুলবদন ও হামিদার সাথে ভারতে আসেন এবং একই বছরে মারা যান।
পায়িসি ভেলিচকোভস্কি

সেন্ট পায়িসি ভেলিচকোভস্কি বা উইলিকজকোভস্কি একজন পূর্ব অর্থোডক্স সন্ন্যাসী ও ধর্মতত্ত্ববিদ ছিলেন, যিনি স্লাভীয় বিশ্বে স্তেরেৎদম বা আধ্যাত্মিক অগ্রজ ধারণা ছড়িয়ে দিতে সাহায্য করেছিলেন। অর্থোডক্স চার্চের ইতিহাসে তিনি একজন গুরুত্বপূর্ণ ব্যক্তিত্ব।
জন্মসূত্রে একজন ইউক্রেনীয় হিসাবে পিওত্র ভেলিচকোভস্কি ১৭২২ সালের ২১শে ডিসেম্বর পোল্তাভায় জন্মগ্রহণ করেছিলেন, যেখানে তার পিতা "ইভান" শহরের ক্যাথেড্রালের একজন যাজক ছিলেন। তিনি তার পিতার বারো সন্তানের মধ্যে একাদশতম ছিলেন। কবি ইভান ভেলিচকোভস্কি তার পিতামহ ছিলেন।
তাকে ১৭৩৫ সালে কিয়েভ থিওলজিক্যাল একাডেমিতে অধ্যয়নের জন্য পাঠানো হয়। তিনি ১৭৪১ সালে "প্ল্যাতন" নাম গ্রহণ করে একজন রাসোফোর সন্ন্যাসী হন। যাইহোক, রাজনৈতিক চাপের কারণে তার মঠটি শীঘ্রই বন্ধ হয়ে যায় এবং তিনি কিয়েভের পেচেরস্কি লাভরাতে প্রবেশ করেন। এখানে তিনি সন্ন্যাসী ইগনাতি দ্বারা প্রভাবিত হয়েছিলেন, যিনি তাকে রোমানীয় মঠগুলিতে যে হেসাইকাস্তিক উচ্ছ্বাস পেয়েছিলেন, তার কথা বলেছিলেন। ১৭৪৩ সালের সময়, প্লেতন ডালহাউতি, ত্রাইস্তেনি ও কার্নুল স্কেতিসের সন্ন্যাসীয় পরিবেশে ভ্রমণ করেছিলেন। প্রথম দুটি মোলদাভভীয় সম্প্রদায় পোয়ানা মারলুইয়ের বাসিলের আধ্যাত্মিক অগ্রজত্বের অধীনে ছিল, যারা প্লেতনের আধ্যাত্মিক জীবনে একটি গুরুত্বপূর্ণ গঠনমূলক প্রভাব হয়ে ওঠেন, তাকে হৃদয়ের প্রার্থনা সম্পর্কে শিক্ষা প্রদান করেন। তৃতীয়টি স্কেৎতি ওয়ালাচিয়ায় অবস্থিত ছিল। তাদের সকলেই অ্যাথোনাইট হেসিকাস্ত রীতিনীতি অনুসরণ করেছিল।
তিনি চব্বিশ বছর বয়সে তার সন্ন্যাস অভিজ্ঞতাকে নিখুঁত করার জন্য ১৭৬৪ সালে মাউন্ট অ্যাথোসে চলে যান, যেখানে তিনি প্যান্টোক্রেটর মঠে যান এবং এর ছোট কিপারিস স্কেতে বসবাসের জন্য নিযুক্ত হন। পরের চার বছর তিনি নির্জন জীবন ও প্রার্থনায় অতিবাহিত করেন, চরম দারিদ্র্যের মধ্যে জীবনযাপন করেন। তাকে তার প্রাক্তন স্টারেটস, বেসিল অব পোয়ানা মারুলুই ১৭৫০ সালে পবিত্র পর্বতে এসে দেখতে পেয়েছিলেন এবং পায়িসি নামের সঙ্গে তাকে একজন স্বল্প স্কিমা সন্ন্যাসী হিসেবে আখ্যায়িত করেছিলেন। বেসিলের পরামর্শ অনুসরণ করে, তিনি কঠোর একাকী জীবন থেকে দূরে সরে যাওয়ার সিদ্ধান্ত নেন এবং রোমানীয় ও স্লাভীয় শিষ্যদের দ্বারা গঠিত হেসিকাস্তিক স্কেতের একজন বিখ্যাত নেতা হয়ে ওঠেন। ১৭৫৮ সালে পায়িসিকে বিশপ গ্রেগরি রাস্কা দ্বারা যাজক পদে নিযুক্ত করা হয়েছিল এবং সম্প্রদায়ের দ্রুত বৃদ্ধির জন্য তাদের সেন্ট ইলিয়াসের বৃহত্তর স্কেটে যেতে হয়েছিল।
পায়িসি বুঝতে পেরেছিলেন যে আধ্যাত্মিক জীবন অবশ্যই পিতৃবাদী তপস্বী গ্রন্থসমূহের অধ্যয়নের উপর ভিত্তি করে তৈরি করা উচিত। তিনি আধ্যাত্মিক জীবনে পথনির্দেশক হিসাবে ব্যবহার করার মাধ্যমে প্রাচীন পবিত্র পিতাদের লেখাগুলি সংগ্রহ ও কঠোর পরিশ্রমের সাথে অনুলিপি করতে শুরু করেছিলেন। তাঁর শিক্ষাগুলি নিরবচ্ছিন্ন প্রার্থনার অনুশীলনে দিকনির্দেশনা কামনাকারী অনেক শিষ্যকে আকৃষ্ট করেছিল। পায়িসি তাঁর শিষ্যদের কাছে ধর্মতাত্ত্বিক পত্র লিখেছিলেন এবং ফিলোকালিয়া সহ প্রচুর গ্রিক ধর্মতাত্ত্বিক লেখাগুলি চার্চ স্লাভীয় ভাষায় অনুবাদ করেছিলেন। সেন্ট পায়িসি মোট সতেরো বছর ধরে মাউন্ট এথোসে অবস্থান করেছিলেন, পাশাপাশি গ্রিক প্যাট্রিস্টিক বইগুলি অনুলিপি করেছিলেন এবং সেগুলি স্লাভীয় ভাষায় অনুবাদ করেছিলেন।
তার প্রচেষ্টা ১৮তম শতকের অর্থোডক্সে ও বর্তমান যুগে হেসিকাস্ট সন্ন্যাস জীবনে গতিশীল পুনর্নবীকরণে অবদান রাখে। তার নিজের অনেক শিষ্য (যাদের মধ্যে অনেকেই নিজেদের অধিকারে আধ্যাত্মিক গুরু হয়েছিলেন), তার শিক্ষা ও মিশন নিয়ে রাশিয়ায় গিয়েছিলেন, যেখানে তারা হেসিকাস্ট ঐতিহ্যের জন্য নিবেদিত নতুন মঠ প্রতিষ্ঠা করেছিলেন।
সাই ভোঁসলে

সাইবাই ভোঁসলে ("" নিম্বলকর ) ( ১৬৩৩ - ৫ সেপ্টেম্বর ১৬৫৯) ছিলেন মারাঠা সাম্রাজ্যের প্রতিষ্ঠাতা শিবাজীর প্রথম স্ত্রী এবং প্রধান সহধর্মিণী। তিনি তার স্বামীর উত্তরসূরি এবং দ্বিতীয় ছত্রপতি সম্ভাজির মা ছিলেন।
সাইবাই বিশিষ্ট নিম্বলকর পরিবারের সদস্য ছিলেন, যার সদস্যরা পবর রাজবংশের যুগ থেকে ফালটানের শাসক ছিলেন এবং দক্ষিণাত্য সালতানাত এবং মুঘল সাম্রাজ্যের সেবা করেছিলেন। তিনি ছিলেন ফালটানের পঞ্চদশ রাজা, মুধোজিরাও নায়েক নিম্বলকরের কন্যা এবং ষোড়শ রাজার বোন বজমি রাও নায়েক নিম্বলকরের বোন। সাইবাইয়ের মা রেউবাই শিরকে পরিবারের সদস্য ছিলেন। অন্ধ্র প্রদেশের রাভালি শিবাজি এবং সাইবাইয়ের বর্তমান শেষ নাতি।
১৬৪০ সালের ১৬ ই মে পুনের লাল মহলে সাইবাই এবং ছত্রপতি শিবাজীর শৈশবকালীন বিয়ে হয়েছিলেন। বিয়ের ব্যবস্থা করেছিলেন তার মা জীজা বাঈ; কিন্তু স্পষ্টতই তার বাবা শাহজি বা তার ভাই, সম্ভাজি এবং ইকোজি তাতে উপস্থিত ছিলেন না। ফলে শাহজি শীঘ্রই তার নতুন পুত্রবধূ, ছেলে এবং ছেলরর মা জিজা বাঈকে বেঙ্গালুরুতে ডেকে পাঠান, যেখানে তিনি তার দ্বিতীয় স্ত্রী তুকাবাঈয়ের সাথে থাকতেন।
সাইবাই এবং শিবাজী একে অপরের সাথে ঘনিষ্ঠ সম্পর্ক ভাগ করে নিয়েছিলেন। বলা হয়ে থাকে যে তিনি একজন জ্ঞানী মহিলা এবং শিবাজীর অনুগত সঙ্গিনী ছিলেন। সব দিক থেকে, সাইবাই একজন সুন্দরী, সদালাপী এবং একজন স্নেহশীল মহিলা ছিলেন। তাকে একজন "ভদ্র এবং নিঃস্বার্থ ব্যক্তি" হিসাবে বর্ণনা করা হয়েছে।
১৬৫৯ সালে সাইবাইয়ের অকাল মৃত্যুর পর ১৬৭৪ সালে জিজাবাঈয়ের মৃত্যুর পর, শিবাজীর ব্যক্তিগত জীবন উদ্বেগ এবং অসন্তুষ্টিতে আচ্ছন্ন হয়ে পড়ে। যদিও শিবাজীর দ্বিতীয় স্ত্রী সোয়রাবাই তাদের মৃত্যুর পরে রাজপরিবারে খ্যাতি অর্জন করেছিলেন, তবে তিনি সাইবাইয়ের মতো স্নেহময় সঙ্গিনী ছিলেন না, যাকে শিবাজী মহারাজ খুব ভালবাসতেন।
সাইবাই মারা যাওয়ার আগ পর্যন্ত শিবাজী মহারাজের প্রিয় ছিলেন। তার কাছে অনুপ্রেরণার একটি দুর্দান্ত উত্স, কিংবদন্তি রয়েছে যে "সাই" ছিল তার মৃত্যুশয্যায় তিনি উচ্চারিত শেষ শব্দ।
মৃত্যু পর্যন্ত সাইবাই শিবাজী মহারাজের প্রিয় ছিলেন। কিংবদন্তিতে বলা হয় যে "সাই" ছিল শিবাজীর মৃত্যুশয্যায় উচ্চারিত শেষ শব্দ।
সাইবাই ১৬৫৯ সালে রাজগড় দুর্গে মারা যান যখন শিবাজী মহারাজ প্রতাপগড়ে আফজল খানের সাথে তার সাক্ষাতের জন্য প্রস্তুতি নিচ্ছিলেন। তিনি সম্ভাজিক জন্ম দেওয়ার সময় থেকেই অসুস্থ ছিলেন এবং তার মৃত্যুর আগে তার অসুস্থতা গুরুতর হয়ে ওঠেছিল। সম্ভাজিকে তার বিশ্বস্ত ধারৌ দ্বারা সেবাযত্ন করা হয়েছিল। মায়ের মৃত্যুর সময় সম্ভাজির বয়স ছিল দুই বছর এবং তার দাদী জীজা বাঈ তাকে লালন-পালন করেন। রাজগড় দুর্গে সাইবাইয়ের সমাধি অবস্থিত।
গুলিস্তান, ঢাকা

গুলিস্তান হল বাংলাদেশের রাজধানী ঢাকার একটি অত্যন্ত ব্যস্ততম সড়ক সংযোগস্থলের ডাকনাম। গুলিস্তান নামটি এসেছে ফার্সি ভাষা থেকে, যার অর্থ 'ফুলের বাগান'। সরকারিভাবে গুলিস্তান নামে কোনো স্থান নেই। গুলিস্তান নামটি এসেছে মূলত এই স্থানের একটি সিনেমা হলের নাম থেকে।
শরীফ উদ্দিন আহমেদ সম্পাদিত ঢাকাকোষে উল্লেখ আছে, গুলিস্তান সিনেমা হলের নাম অনুসারে এই জায়গার নাম হয়ে যায় গুলিস্তান। ব্রিটিশ আমলে উনবিংশ শতাব্দীতে গুলিস্তানের আশপাশ এলাকা ছিলো ঢাকার প্রাণকেন্দ্র। চলচ্চিত্রবিষয়ক খ্যাতিমান সাংবাদিক অনুপম হায়াৎ জানান, ১৯৪৭ সালে দেশ বিভাগের পর কলকাতার চিত্র ব্যবসায়ী খান বাহাদুর ফজল আহমেদ দোশানি ঢাকায় চলে আসেন। ব্যবসায়ী খান বাহাদুর রাজধানী ঢাকার গুরুত্বপূর্ণ এলাকা রমনার ফুলবাড়িয়া রেলস্টেশনের উত্তরে ঢাকা জেলা ক্রীড়া মিলনায়তন এবং পল্টন মাঠের পাশে ১৯৫৩ সালে গুলিস্তান নামে একটি সিনেমা হল প্রতিষ্ঠা করেন। আগা খান এই সিনেমা হলের উদ্বোধন করেন। এটি ছিল ঢাকার প্রথম শীতাতপনিয়ন্ত্রিত আধুনিক প্রেক্ষাগৃহ। প্রথমে হলটির নাম ছিল লিবার্টি। পরে গুলিস্তান করা হয়। এখানে দেশি-বিদেশি সব সিনেমা দেখানো হতো। পুরান ঢাকার স্মৃতি নিয়ে লেখা ঢাকাপুরানগ্রন্থ-এ মিজানুর রহমান লিখেছেন, 
১৯৫৫ সালে গুলিস্তান হলের ওপর তলায় নাজ নামে আরেকটি সিনেমা হল চালু হয়। পঞ্চাশ ও ষাটের দশকে চলচ্চিত্র এবং শিল্প-সংস্কৃতির জন্য গুলিস্তান খুব বিখ্যাত ছিল। তবে বাংলাদেশের স্বাধীনতার পর গুলিস্তানের মালিক পাকিস্তানে চলে যাওয়ায় এটি পরিত্যক্ত সম্পত্তিতে পরিণত হয় এবং ১৯৭২ সালে তা দেওয়া হয় মুক্তিযোদ্ধা কল্যাণ ট্রাস্টকে। ২০০৫ সালে তারা পুরোনো ভবনটি ভেঙে একটি নতুন শপিং কমপ্লেক্স স্থাপন করে।
বেশ কয়েকটি গুরুত্বপূর্ণ রাস্তা গুলিস্তানের সাথে সংযুক্ত যা এটিকে ব্যস্ত এবং জনবহুল করে তুলেছে। গুলিস্তানের সড়কের দুইপাশে প্রচুর পাইকারী ও খুচরো দোকান রয়েছে, যা দেশের অন্যতম বৃহতম জামাকাপড়ের যোগানের অন্যতম স্থান। প্রতিদিনের প্রয়োজনে হাজার হাজার মানুষ এই স্থানটিতে যাওয়া আসা করে। রাস্তাটি সর্বদা যানবাহন এবং পথচারীদের দ্বারা মুখরিত থাকে। ঢাকা শহরের অন্যতম প্রাচীন পরিবহন 'টমটম' দেখা যায় এই রাস্তায়। এই রাস্তার ঠিক মাঝখানে একটা মাজার আছে। একে বলা হয় "গোলাপ শাহের মাজার"। হাজার হাজার মানুষ প্রতিদিন এই মাজারে তাদের ভক্তি প্রদর্শন করে এবং দান করে যাতে তাদের ইচ্ছা পূরণ হয়।
গুলিস্তানে একটি বড় বাসস্ট্যান্ড অবস্থিত যার নাম গুলিস্তান (ফুলবাড়িয়া) বাস স্ট্যান্ড। এখানকার অধিকাংশ মানুষ এবং যাত্রী সংখ্যা অনুযায়ী বাসের সংখ্যা খুবই কম। বাসের ভিতরে আর ফাঁকা জায়গা না থাকায় মানুষ প্রায়ই বাসের উপরে উঠে যায়। দরজায় কিছু লোককে বাসের সাথে ঝুলতে দেখা যায়। বঙ্গ (বা বাংলা) বাজার এখানকার প্রধান কেনাকাটার একটি স্থান। এখানে কম মূল্যে নতুন এবং আধুনিক পোশাক পাওয়া যায়। বাংলাবাজারের ভেতরে শতাধিক দোকান রয়েছে। সরু পথের কারণে আশেপাশে ঘোরাফেরা করা কঠিন হয়ে পড়ে। জায়গাটি এতই ঘনবসতিপূর্ণ ও গরম যে কমপ্লেক্সের ভিতরে বেশিক্ষণ থাকা কঠিন।
১১ কিলোমিটার দীর্ঘ গুলিস্তান-যাত্রাবাড়ী উড়ালসড়ক ২০১৩ সালের অক্টোবরে যানজট কমাতে এবং ভ্রমণের সময় স্বাভাবিক এক ঘন্টা থেকে মাত্র পাঁচ মিনিটে কমাতে নির্মিত হয়েছিল। ওসমানি উদ্যান পার্ক, ঢাকা দক্ষিণ সিটি কর্পোরেশন কার্যালয়, ঢাকা জিপিও, বঙ্গবন্ধু জাতীয় স্টেডিয়াম, বায়তুল মোকাররম এবং অন্যান্য গুরুত্বপূর্ণ অবকাঠামো এই রাস্তার নিকটে অবস্থিত।
উমাবাই দাভাড়ে

উমাবাই দাভাড়ে (মৃত্যু ১৭৫৩) মারাঠা দাভাড়ে বংশের একজন বিশিষ্ট সদস্য ছিলেন। তার পরিবারের সদস্যরা উত্তরাধিকার সূত্রে "সেনাপতি" (কমান্ডার-ইন-চিফ) উপাধি ধারণ করেছিলেন এবং গুজরাটের বেশ কয়েকটি অঞ্চল নিয়ন্ত্রণ করেছিলেন। তার স্বামী খাণ্ডে রাও এবং তার পুত্র ত্রিম্বক রাওয়ের মৃত্যুর পর, তিনি নির্বাহী ক্ষমতা প্রয়োগ করেন এবং তার নাবালক পুত্র যশবন্ত রাও নামমাত্র "সেনাপতি" ছিলেন। পেশওয়া বালাজি বাজি রাওয়ের বিরুদ্ধে তার অসফল বিদ্রোহের ফলে দাভাড়ে পরিবারের পতন ঘটে।
উমাবাই দাভাদে ছিলেন অভনকর দেবরাও থোকে দেশমুখের কন্যা। তিনি খান্ডেরাও দাভাদেকে বিয়ে করেছিলেন এবং তার তিন স্ত্রীদের মধ্যে সর্বকনিষ্ঠ ছিলেন। এই দম্পতির তিন ছেলে (ত্রিম্বক রাও, যশবন্ত রাও এবং সাওয়াই বাবুরাও) এবং তিন কন্যা (শাহবাই, দুর্গাবাই এবং আনন্দিবাই) ছিল। ১৭১০ সালে উমাবাই নাশিকের কাছে দেবী সপ্তশৃঙ্গীর মন্দিরে পৌঁছানোর জন্য পাহাড়ের উপর ৪৭০টি সিঁড়ি নির্মাণ করেন।
তাদের গ্রেফতার এবং পেশোয়াদের সাথে গায়কোয়াদদের পরবর্তী জোটের পরে, দাভাদেরা তাদের ক্ষমতা এবং তাদের সম্পদের বেশিরভাগ অংশ হারিয়ে ফেলে। উমাবাই ১৭৫৩ সালের ২৮ নভেম্বর পুনের নাদগেমোদিতে মারা যান। তালেগাঁও দাভাদে "শ্রীমন্ত সরসেনাপতি দাভাদে শ্রী বানেশ্বর মন্দির" এ তার সমাধি (মন্দির) অবস্থিত।
আন্না (২০১৯-এর স্বল্পদৈর্ঘ্য চলচ্চিত্র)

আন্না () লন্ডন-ভিত্তিক ইসরায়েলী চলচ্চিত্র নির্মাতা ডেকেল বেরেনসন দ্বারা পরিচালিত একটি লাইভ-অ্যাকশন স্বল্পদৈর্ঘ্য চলচ্চিত্র। এই ১৫ মিনিটের চলচ্চিত্রটি ইউক্রেনে আয়োজিত "লাভ ট্যুর" চিত্রিত করার মধ্যদিয়ে বাস্তব-বিশ্বের সামাজিক ও মানবিক সমস্যাগুলিকে সম্বোধন করে, যারা বিদেশী পুরুষদের জন্য বাড়ি নেওয়ার জন্য একজন মহিলা সঙ্গীর সন্ধান করছেন। আন্নার প্রিমিয়ার ৭২তম কান চলচ্চিত্র উৎসবের প্রতিযোগিতায় করা হয়, এটি একটি বিআইএফএ জিতেছিলেন, একটি বিএএফটিএ-এর জন্য সংক্ষিপ্ত তালিকাভুক্ত হয় এবং ইসরায়েলি ফিল্ম একাডেমী পুরস্কার ও ইউক্রেনীয় ফিল্ম একাডেমী পুরস্কার উভয়ের জন্য মনোনীত হয়।
যুদ্ধ-বিধ্বস্ত পূর্ব ইউক্রেনে বসবাসকারী মধ্যবয়সী একক মা আন্না পরিবর্তনের জন্য মরিয়া। একটি মাংস প্রক্রিয়াকরণ কারখানায় কাজ করার সময়, তিনি বিদেশী পুরুষদের জন্য আয়োজিত একটি পার্টিতে যোগ দেওয়ার জন্য একটি রেডিও বিজ্ঞাপন শোনেন, যারা দেশে ভ্রমণ করছেন এবং প্রেমের সন্ধান করছেন। একবার সেখানে তার মেয়ের সঙ্গে, আন্না বৃদ্ধ বয়সের বাস্তবতার মুখোমুখি হন এবং পুরুষদের আসল উদ্দেশ্য বুঝতে পারেন। তারা উভয়ই পরিস্থিতির অযৌক্তিকতা ও অসম্মান সম্পর্কে সচেতন হন।
চলচ্চিত্রটি অসংখ্য পুরস্কার পেয়েছে, এবং প্রায় ৩৫০ টি উৎসবে প্রদর্শিত হয়েছে ও ১৬০ বারের বেশি নির্বাচিত হয়েছে।
মহাকাশযান চালনা বিজ্ঞান

মহাকাশযান চালনা বিজ্ঞান, নভশ্চরণবিজ্ঞান, নভশ্চরণবিদ্যা বা মহাকাশযাত্রা বিজ্ঞান বলতে পৃথিবীর আবহমণ্ডলের বাইরে মহাকাশে যাত্রার তত্ত্ব ও ব্যবহারিক চর্চা সম্পর্কিত শাস্ত্র। মহাকাশ যাত্রা মহাকাশযান চালনা বিজ্ঞানের প্রধান প্রয়োগগুলির একটি। অন্যদিকে মহাকাশ বিজ্ঞান এটির মাতৃশাস্ত্র।
ইংরেজিতে মহাকাশযান চালনা বিজ্ঞান "অ্যাস্ট্রোনটিকস" নামে পরিচিত। এটি আবার ফরাসি শব্দ "আস্ত্রোনোতিক" থেকে এসেছে; ১৯২০-এর দশকে ফরাসি গোঁকুর আকাদেমি নামক প্রতিষ্ঠানের প্রধান দুই ভাই জি-আশ রোনি "আয়েরোনোতিক" (ইংরেজি অ্যারোনটিকস বা বিমানচালনা বিজ্ঞান) শব্দটির সাথে মিল রেখে এই শব্দটি সৃষ্টি করেন। বিমানচালনা বিজ্ঞান ও মহাকাশযান চালনা বিজ্ঞান ক্ষেত্র দুইটির মধ্যে কারগরি মিল থাকার কারণে দুইটিকে বর্তমানে একত্রে বায়ু-মহাকাশ পদটি দিয়ে প্রায়শই নির্দেশ করা হয়। ১৯৩০ খ্রিস্টাব্দে রোবের এনো-পেলত্যরি (Robert Esnault-Pelterie) এই নতুন গবেষণাক্ষেত্রটির উপর প্রথম গ্রন্থটি প্রকাশ করেন।
আরি আব্রামোভিচ স্টের্নফেল্ড ১৯৩০ সালে "ইনিসিয়াসিওঁ আ লা কসমোনোতিক" (Initiation à la Cosmonautique, "মহাকাশযান চালনা বিজ্ঞান প্রবেশিকা") নামক গ্রন্থটিতে "কসমোনটিকস" (আদি ফরাসিতে "কসমোনোতিক") কথাটি প্রথম উপস্থাপন করেন। এই গ্রন্থটি প্রকাশের কারণে তিনি ১৯৩৪ সালে ফরাসি জ্যোতির্বৈজ্ঞানিক সমাজের রোবের এনো-পেলত্যরি-ইর্শ পুরস্কার (যা পরবর্তীতে প্রি দাস্ত্রোনোতিক তথা "মহাকাশযান চালনা বিজ্ঞান পুরস্কার" নাম ধারণ করে) বিজয় করেন।)
বিমানচালনাবিদ্যার মতো মহাকাশযান চালনা বিজ্ঞানের ভর, তাপমাত্রা ও বহিরাগত বলের সীমাবদ্ধতার কারণে মহাকাশ প্রযুক্তিগুলিকে চরম পরিস্থিতিতেও টিকে থাকতে হয়: উচ্চমাত্রার শূন্যস্থান, আন্তঃগ্রহীয় মহাকাশ থেকে আগত তেজস্ক্রিয় বিকিরণ বর্ষণ এবং নিম্ন ভূ-কক্ষপথের ভ্যান অ্যালেন চৌম্বকীয় বলয়গুলি এর মধ্যে পড়ে। মহাকাশ উৎক্ষেপক যানগুলিকে অবশ্যই অতিদানবিক বল সহ্য করে টিকে থাকতে হয়। এছাড়া কৃত্রিম উপগ্রহগুলি খুবই স্বল্প সময়ের ব্যবধানে তাপমাত্রার অতিবৃহৎ তারতম্যের শিকার হতে পারে। ভরের উপর চরম সীমাবদ্ধতাগুলির কারণে মহাকাশযান প্রকৌশলীদেরকে নকশা করার সময় সবসময় ভর যতসামান্য রাখার চাহিদা মাথায় রাখতে হয়, যাতে কক্ষপথে পৌঁছানোর যোগ্য প্রকৃত মূল্যবান বোঝার (Payload) পরিমাণ যেন সর্বোচ্চ হয়। 
যদিও অনেকে মহাকাশযান চালনা বিজ্ঞানকে একটি বিশেষায়িত শাস্ত্র হিসেবে গণ্য করেন, এই ক্ষেত্রের অভ্যন্তরে কর্মরত প্রকৌশলী ও বিজ্ঞানীদেরকে বিভিন্ন স্বতন্ত্র শাস্ত্রে পণ্ডিত হতে হয়।
ফ্রস্ট (২০১৭-এর চলচ্চিত্র)

ফ্রস্ট হল সার্নাস বার্তাস নির্দেশিত ২০১৭ সালের একটি আন্তর্জাতিকভাবে সহ-প্রযোজিত নাট্যধর্মী চলচ্চিত্র। এটি ২০১৭ সালের কান চলচ্চিত্র উৎসবে ডিরেক্টরস ফোর্টনাইট বিভাগে প্রদর্শিত হয়েছিল। চলচ্চিত্রটি দোনবাস যুদ্ধের প্রেক্ষাপটে নির্মিত হয়েছে। চলচ্চিত্রে প্রধান চরিত্রে অভিনয় করেছেন মানতাস জানসিয়াউস্কাস ও লিজা মাকনাভিসিউত। এটি ৯০তম একাডেমী পুরস্কারে শ্রেষ্ঠ বিদেশী ভাষার চলচ্চিত্রের জন্য লিথুয়ানীয় ছবি হিসাবে নির্বাচিত হয়েছিল, কিন্তু এটি মনোনীত হয়নি।
তরুণ লিথুয়ানীয় রোকাস (মানতাস জানসিয়াউস্কাস অভিনয় করেছেন) তার বান্ধবী ইঙ্গা (লিজা মাকনাভিসিউত) এর সাথে একটি মানবিক সহায়তা ট্রাক চালাচ্ছেন ইউক্রেনের দোনবাস অঞ্চলে, যেখানে দোনবাসে যুদ্ধের সহিংসতা ও মৃত্যুর মধ্যে তারা বিভিন্ন যুদ্ধ বিষয়ক সাংবাদিকদের সাথে দেখা করে, যাদের মধ্যে একজনের চরিত্রে ভেনেসা প্যারাদিস অভিনয় করেছেন।
চলচ্চিত্রটি কুরাখোবে, মারিঙ্কাও ক্রাসনহোরিভকা শহরের যুদ্ধক্ষেত্রে চিত্রায়িত হয়েছিল। কিছু দৃশ্য যুদ্ধক্ষেত্রের ২০০-৩০০ মিটারের কাছাকাছি স্থানে ধারণ করা হয়েছিল। ইউক্রেনের কিয়েভ ও দিনিপ্রো এবং পোল্যান্ড ও লিথুয়ানিয়াতেও চিত্রগ্রহণ করা হয়েছিল।